text:
E tele ni auala e mafai e matua lelei ona maua ai le fesoasoani ma le lagolago latou te manaomia e aoao atu ai le talalelei a Iesu Keriso i a latou fanau.
Sa ou tini taunuu i se itu faapitoa i le taumafanafana lenei—sa aulia ai lo’u aso fanau lona 90. A e aulia taimi iloga o lou olaga, e aoga ma taua ai le tomanatu i mea na tutupu ma aafiaga o aso ua tuanai. O outou talavou o loo faalogologo mai po o faitauina lenei lauga atonu tou te le maofa tele i le 90 tausaga o le olaga, ae o le vaitaimi na ou fanau ai, o le ola i se taimi umi faapenei sa manatulia o se ausiga maoae tele. O aso uma lava ou te faafetai ai i le Tama Faalelagi mo le faamanuiaina o a’u i se olaga tulu’i.
Ua tele naua mea ua suia talu mai ona ou ola. Ua ou vaaia le atinaega o le vaitau o pisinisi ma le vaitau o faamatalaga. O le gaosiga o taavale, ma telefoni ma vaalele o fatufatuga maoae na o le talutalufou o lo’u olaga. O aso nei, o le auala tatou te maua, faasoa, ma faaaoga ai faamatalaga ua toeitiiti lava o aso uma e sui ai. I lo’u matua lea ua i ai, ou te maofa lava i le televave o suiga o le lalolagi lea tatou te nonofo uma ai. O le tele lava o fatufatuga o aso nei e faaosofia ai le mafaufau i o latou faamoemoega e faalelei atili ai o tatou olaga.
I suiga televavave uma o loo tutupu i o tatou autafa, matou te tatalo faatauanau ma galulue ina ia mautinoa ia tumau tulaga faatonuina o le talalelei a Iesu Keriso. O nisi lava o ia mea ua i ai i se tulaga faaletonu o le galoma atu. O le tumutumu o le lisi o nei tulaga faatauaina ma, faapea ai ona avea ma sini taulamua a le fili, o le paia o le faaipoipoga ma le totonugalemu o le taua o aiga. Latou te tuuina mai se taula ma le uafu saogalemu o se aiga lea e mafai ai e fanau taitoatasi a se Tama Faalelagi agalelei ona uunaia mo le lelei ma maua tulaga faatonuina e faavavau.
O lo’u lava aiga, sa tulimatai atu i le faamanatuina o lenei vaega iloga o le 90 tausaga o lo’u olaga, sa amata ona latou fesoasoani mai ia ou manatua ma talisapaia ia aafiaga o lo’u olaga umi. Mo se faataitaiga, sa aumai ma faasoa mai e le tama teine a la’u fanau nisi o tusi sa ou tusilimaina i o’u matua lea ua toeitiiti 70 tausaga ua mavae mai le nofoaga sa ou galue ai o se malini i le motu o Saipani i le Pasefika i le taimi o le Taua Lona II a le Lalolagi.
Sa faapitoa le tosina o la’u vaai i se tasi o tusi. O se tusi sa ou tusia i lo’u tina ina ia ona tatalaina ma faitauina i le Aso o Tina o le 1945. Ou te fia faasoa atu ni isi o vaega ma le faamoemoe o le a outou silafia ai o le a ou faafetai ai pea i lo’u tama ma lo’u tina agalelei mo lesona sa ou aoaoina mai i a laua aoaoga i le aiga. O o’u matua o le faataitaiga sili lea ou te manatua o ni matua lelei o e sa la faia ma faamuamua aupito maualuga le la faaipoipoga ma le tausia lelei o le la fanau.
Sa amataina la’u tusi mo le Aso o Tina i le 1945 e faapea:
“Tina Pele,
“O le fa tausaga ua mavae sa ou i ai i se tulaga le manuia o le faaaluina o le Aso o Tina i se mea mamao lava mai ia te oe. O tausaga taitasi sa ou manao ai e faatasi ma oe ma ta’u atu ia te oe lo’u alofa tele ma lo’u manatu tele atu ia te oe, ae talu ai o lenei foi ua le toe mafai, o le a ou faia ai le isi mea e tau latalata atu i ai le lelei ma auina atu o’u mafaufauga e ala i le meli.
“O le tausaga lenei e sili atu nai lo o isi lava, ua ou iloa ai le tulaga ua faia e le i ai o se tina sili ona lelei ia te a’u. Muamua lava, ua ou misia nai mea laiti sa masani ona e faia mo a’u. Soo se taimi lava ou te ala ae ai i le taeao, ou te le popole lava pe maua so’u ofutino mama ma ni totini mama. Na pau lava le mea sa ou faia o le toso o le pusatoso ma ou maua i ai. I taimi o taumafataga, sa ou iloa i taimi uma o le a ou maua se mea ou te fiafia i ai na saunia i le ala sili na mafai ai. I le po sa ou iloaina lava o le a ou maua ni ieafu mama i luga o lo’u moega ma se aofaiga talafeagai o ie ina ia ou maua ai le mafanafana. O le nofo ai i le fale o le mea moni sa o se fiafiaga sili lea.”
Ina ua ou faitau i parakalafa muamua nei e lua o le tusi, sa ou te’i ona o le ootia o lona faaupuga. E masalo o le nofo ai i se faleie ma le moe i totonu o se ta’inamu i luga o se moega o tolauapiga ua toe oo atu ai ou mafaufauga i lo’u aiga sili ona faapitoa.
Sa faaauau la’u tusi i lo’u tina:
“Ae e sili atu le loloto o le mafaufau atu ia te oe ona o le faataitaiga sa e faia mo a’u. O le olaga sa matuai fiafia lava mo i tatou o se aiga o lea sa matou mananao ai e mulimuli i ou tulagavae, ia faaauau pea ona oo i lea lava fiafia e tasi sa fai mo tatou i aso a o matou laiti. Sa e faaavanoaina i taimi uma se taimi e ave ai le aiga i le auala o vaipapa, ma sa matou talitonu ia te oe e te faia soo se mea mai le a’e i mauga i le taaalo faatasi ma i matou i se polo. Lua te le’i o lava na o oulua ma Tama i ni tafaoga. O taimi uma lava sa oulua o ma ave le aiga. O lenei la ua ou le i ai i le aiga, ou te fiafia lava e talanoa i taimi uma e uiga i lo’u olaga faaleaiga aua sa matuai fiafia lava. E le mafai ona ou liliuese mai au aoaoga i le taimi nei aua o a’u amioga o le a atagia ai lou tagata. O le olaga o se luitau tele lea ia te a’u ia ou agavaa e ta’u o se atalii o Nora Sonne Perry. E ese lo’u mitamita i lenei igoa, ma ou te faamoemoe o le a ou agavaa ai pea mo lea igoa.
“Ou te faamoemoe e aulia atu le tausaga a sau ua ta toe faatasi e faaali atu ia te oe ia taimi lelei ua ou fuafuaina e faaali atu ia te oe i le Aso o Tina mo le fa tausaga ua te’a.
“Ia faamanuia le Alii ia te oe mo mea lelei uma sa e faia mo lenei lalolagi faigata.
“Alofaaga tele, Tom”1
A o ou toe faitauina la’u tusi, sa ou toe tomanatu foi i le agaifanua a le aiga, le uarota, le siteki, ma le nuu lea sa ou ola a’e ai.
O le agaifanua ua faauigaina o le ituaiga olaga e ola ai ni tagata. O loo i ai se agaifanua tulaga ese o le talalelei, o se ta’ui o tulaga faatauaina ma faamoemoega ma faiga ua masani ai tagata uma o Le Ekalesia a Iesu Keriso o le Au Paia o Aso e Gata Ai. O lenei agaifanua o le talalelei, po o se ituaiga olaga, e sau mai le ata o le faaolataga, o poloaiga a le Atua, ma aoaoga a perofeta soifua. E faaalia i le ala tatou te tausia ai o tatou aiga ma ola ai o tatou olaga taitoatasi.
O le aoaoga muamua lava ia Atamu mo lona tiutetauave i le olaga nei o loo maua i le Kenese 2:24: “O le mea lea e tuua ai e le tane lona tama ma lona tina, a e faatasi ma lana avā: ona avea ai lea o i laua ma tino e tasi.”
O le tuufaatasia o se alii ma se tamaitai ina ia faaipoipoina faalemalo ma faaletulafono ua le gata o le tapenaga mo tupulaga o le lumanai e mautofi i le fogaeleele, ae e faapea foi ona aumaia ai le olioliga sili ma le faamalieina lea e mafai ona maua i lenei aafiaga i le olaga nei. E faapitoa le moni o lenei mea pe a folafola atu e le mana o le perisitua se faaipoipoga ia le gata i le olaga nei ae mo le faavavau atoa foi. O fanau e fananau mai i faaipoipoga faapena ua i ai le puipuiga lea e leai se isi lava nofoaga e maua ai.
O lesona e aoaoina i totonu o le aiga e matua lelei ua faateteleina le taua i le lalolagi i aso nei, lea ua matuai taatele ai faatosinaga a le fili. E pei ona tatou iloa, o loo taumafai o ia e ‘ati ma faatamaia le faavae tonu o lo tatou lalolagi—o le aiga. I auala taufaasese poto ma fuafuaina lelei, ua ia osofaia ai le tuuto atu i le olaga faaleaiga i le lalolagi atoa ma ta’ufaatauvaaina ai le agaifanua ma feagaiga a tagata faamaoni o le Au Paia o Aso e Gata Ai. E ao i matua ona faamausali aoaoga i totonu o aiga o se tiutetauave aupito sili lea ona paia ma taua. E ui o isi faalapotopotoga e pei o le lotu ma aiga e mafai ona fesoasoani i matua e “aoao ia le tama [po o le teine] e tusa ma lona ala” (Faataoto 22:6), o le iuga o lenei tiutetauave e taoto tonu lava i matua. E tusa ai ma le fuafuaga sili o le fiafia, o matua lelei ua tuu atu i ai le tausiga ma le atinaega o fanau a le Tama Faalelagi.
I la tatou tausiga mataina faamatua, e tele ni auala e mafai e matua lelei ona maua ai le fesoasoani ma le lagolago latou te manaomia e aoao atu ai le talalelei a Iesu Keriso i a latou fanau. Sei ou fautuaina atu ni mea se lima e mafai ona fai e matua e fatu ai ni agaifanua malolosi atu faaleaiga:
Muamua, e mafai e matua ona tatalo faatauanau, ole atu i lo tatou Tama Faalelagi e fesoasoani ia latou alolofa, malamalama, ma taiala le fanau ua Ia auina mai ia i laua.
Lua, e mafai ona fai a latou tatalo faaleaiga, suesueina o tusitusiga paia, ma afiafi faaleaiga, ma talisua faatasi ma faifaisoo pe a mafai, ia avea ai le talisuaga i le afiafi o se taimi o talanoaga ma le aoaoina o tulaga faatauaina.
Tolu, e mafai ona faamanuiaina tele matua mai upegafesootai lagolago a le Ekalesia, talanoa ma faiaoga o a latou fanau i le Peraimeri, taitai o le autalavou, ma au peresitene o vasega ma korama. O le talanoa ma i latou o e ua valaauina ma vaetofia e galulue ma a latou fanau, e mafai ai e matua ona tuuina atu ni faamalamalamaga e talafeagai ai e uiga i manaoga faapitoa ma patino o se tamaitiiti.
Fa, e mafai ona faasoa atu e le aunoa e matua a latou molimau ia latou fanau, faatautino i latou e tausi poloaiga a le Atua, ma folafola atu faamanuiaga ua folafola mai e lo tatou Tama Faalelagi i Ana fanau faamaoni.
Lima, e mafai ona tatou faatulagaina o tatou aiga e faavae i luga o ni tulafono faaleaiga ma ni faamoemoega e manino, ma faigofie, tu ma masani lelei faaleaiga, ma “alamanuia o le aiga,” lea e i ai i tamaiti ni tiutetauave ma mafai ona maua ai ni alauni ina ia latou aoao ai ona paketi, sefe, ma totogi sefuluai i tupe latou te mauaina.
O nei fautuaga mo le fatuina o ni agaifanua faaleaiga malolosi atu e galulue soosootauau ma le agaifanua a le Ekalesia. O a tatou agaifanua malolosi faaleaiga o le a avea ma se puipuiga mo a tatou fanau mai “u fanafanamu a le fili” (1 Nifae 15:24) ua tamau i o latou agaifanua faaletupulaga, i agaifanua o faafiafiaga ma tagata lauiloa, i agaifanua a viiga ma faaeaea, ma le agaifanua a le Initoneti ma ala o faasalalauga lea o taimi uma latou te feitaia’i i ai. O le a fesoasoani ia agaifanua malolosi faaleaiga i a tatou fanau ia “ola i le lalolagi” ae aua le avea “ma ni o le lalolagi” (Ioane 15:19).
Na aoao mai Peresitene Iosefa Filitia Samita: “O le tiute o matua o le aoao o a latou fanau i nei mataupu faavae faaola o le talalelei a Iesu Keriso, ina ia latou iloa le pogai e tatau ai ona latou papatiso ma ia mafai ona latou musuia i o latou loto se manao e faaauau pea ona tausi poloaiga a le Atua pe a uma ona papatisoina i latou, ina ia mafai ona latou toe foi atu i lona afioaga. Outou o o’u uso ma tuafafine lelei, tou te mananao i o outou aiga, o a outou fanau; tou te mananao ia faamauina i o outou tama ma tina na muamua atu ia te outou … ? Afai o lea, ia ua tatau ona e amata aoao atu i talaane o le moega pepe. E tatau ona e aoao atu e ala i faataitaiga faapea ma le faatonuga.”2
Fai mai le folafolaga i le aiga:
“O le tane ma le ava ua i ai se tiutetauave paia e alofa ma tausi e le tasi le isi ma a la fanau. ‘O fanau o le tofi lea mai le Alii’ (Salamo 127:3). Ua i ai i matua se tiute paia e tausia a latou fanau i le alofa ma le amiotonu, ia tuuina atu i ai mea e manaomia faaletino ma le faaleagaga, ma ia aoao i latou e alolofa ma feauaunaa’i, ia tausia poloaiga a le Atua ma avea ma tagatanuu usiusitai i tulafono i soo se mea latou te nonofo ai. …
“… I le fuafuaga paia, e tatau ona pulefaamalumalu tama i o latou aiga i le alofa ma le amiotonu ma o i latou e tuuina atu mea e manaomia o le olaga ma le puipuiga mo o latou aiga. O le uluai matafaioi a tina o le faafaileleina lea o a latou fanau. O nei matafaioi paia e ao i tama ma tina ona fesoasoani le tasi i le isi o se paaga tutusa.”3
Ou te talitonu e ala mai i le fuafuaga paia ua faamamafaina mai ai le tiute faaletina o le faafaileleina ma le aoaoina o le augatupulaga o loo sosoo mai. Ae e matagofie tele le vaaia o tane ma ava o e ua galulue faatasi i se faiga faapaaga moni lea latou te miloa faatasi ai o latou faatosinaga ma fesootaiga lelei e uiga i a latou fanau ma i a latou fanau.
O le osofaiga a le amioleaga e faasagatau mai ia tatou fanau ua sili atu le poto ma lē ma nai lo se isi lava taimi. O le fausia o se agaifanua malolosi faaleaiga e faaopoopo ai se isi faavae o le puipuiga mo a tatou fanau, e talitali ai i latou mai faatosinaga a le lalolagi.
Ia faamanuia le Atua ia te outou tina ma tama lelei o Siona. Ua Ia tuuina atu i la outou tausiga ia Ana fanau e faavavau. I le avea ai ma ni matua tatou te faipaaga, ma aufaatasi foi ma le Atua, i le faataunuuina o Lana galuega ma [Lona] mamalu i Lana fanau. O lo tatou tiute paia o le fai o le mea silisili tatou te mafaia. Ou te molimau atu ai i nei mea i le suafa o Iesu Keriso, amene.


c: text/html

text:
Fautua Ward i se aiga e tausi le filemu
O le tausiga o le filemu ma le nonofo fealofani i le va o aiga e lua, o le autu lea o le feau na momoli atu e le afioga i le alii faamasino o John Ward II i sui o le aiga o Toilolo, ina ua sainia sa latou maliliega ma le malo i le vaiaso na te’a nei, ma fa’amuta ai se fe’ese’esea’iga na tula’i mai i lo latou va ma le aiga o Aniseko.
Na fa’ailoa foi e Ward e fa’apea, ana fa’apea e matuia atu ni manu’a na a’afia ai le isi aiga, e ono matuia foi se fa’asalaga a le fa’amasinoga e tu’uina atu i nisi o i latou.
O se vevesi na tulai mai i le va o le aiga o Toilolo ma Aniseko i Futiga i le vaiaso i ona tua atu, na mafua ai ona loka i le to’ese i Tafuna nisi o ia aiga, na aofia ai tagata e toalima mai le aiga o Toilolo.
O lea vevesi na mafua mai ina ua oso le taavale a Taoipu Toilolo i luga o se ta’ifau a le aiga o Aniseko, ma tulai mai ai loa se misa tele i le va o aiga ia e lua, ina ua toe foi mai Taoipu o lo o faatali atu tagata o le aiga o Aniseko mo ia.
O le vaiaso na te’a nei na taliaina ai e le Fa’amasinoga Fa’aitumalo se maliliega ua sainia i le va o sui e to’alima o le aiga o Toilolo ma le malo, lea e pei ona tali ioe ai Taoipu i le moliaga o le fa’ao’olima i le tulaga tolu, ae o le isi vaega e to’afa e aofia ai Matagisila Toilolo, Linda Toilolo, Allen Toilolo ma Dolly Toilolo ua tali ioe i le moliaga mama o le faatupu vevesi i nofoaga faitele.
Na faatoese Taoipu i luma o le faamasinoga e tusa ai o le mea na tupu, ma ia tautino ai e faapea, na te lei iloaina ua oso lana taavale i luga o se ta’ifau i le taimi na alu atu ai i le faleoloa, peitai ina ua toe foi mai, sa ia vaaia ai tagata o le aiga o Aniseko o loo faatali atu i luga o le auala ia te ia ma ma’a, laau ma a’upega
Na taua e le isi sui o le aiga o Toilolo o Matagisila le tele o se lesona ua aoaoina e le latou aiga talu mai le faalavelave na tupu, ma ua fesoasoani atili ai mo le faaleleia o faaiuga ma mafaufau i taimi e tutupu ai faafitauli faapenei.
Sa faailoa e Matagisila i le faamasinoga, o tagata o le latou aiga e le o ni tagata faatupu vevesi, ae o tagata latou te tausia le filemu, peitai o le faalavelave na tulai mai i lea aso e le masani ai tagata o le latou aiga.
Na faailoa e Ward ia i latou e toalima na molia, e le o se faaiuga sa’o lo latou faia o se faaiuga i lo latou lava malosi, aua o loo i ai leoleo o le latou matafaioi lea o le fesoasoani e faafilemu ni vevesi faapea e tulai mai.
“Ua avea le ta’ifau ma auala ua tulai mai ai le vevesi i le va o aiga e lua, ma e ono mafai ona oo atu i se isi tulaga e sili atu ona matuia,” o le saunoaga lea a le alii faamasino.
“Ae ana faapea e matuia atu ni manu’a na oo ia i latou na aafia, e le na o ni masina e mafai ona loka ai outou i le falepuipui, ae mafai ona ta’i tausaga,” o le saunoaga lea a Ward ma ia fautuaina ai loa i latou ua molia ina ia tausi le filemu i totonu o le latou aiga i soo se taimi.
E ui o lea ua tautino le aiga o Toilolo ua latou aoaoina se lesona taua mai le mea sa tupu, peitai na saunoa Ward, e manaomia lava nisi aoaoga faa faufautua e fesoasoani atili ai ia te i latou, ina ia mafai ai ona taofia i latou mai lo latou toe aafia i faalavelave faapenei i le lumanai.
E tai 30 aso sa manatu le faamasinoga e faasala ai i latou uma nei i le toese, peitai ua faamalumalu lea faasalaga, ae o le a faanofovaavaaia i latou i lalo o poloaiga a le faamasinoga, e aofia ai lo latou totogiina o sala tupe tai $100 a le tagata i totonu o le 30 aso, o se tasi lea o tuutuuga o a latou faanofovaavaaia e tai 12 masina.
Ae talu ai o Linda Toilolo na malaga mai i le pemita 30 aso, ua poloaina ai o ia ina ia ona tuua le teritori ma aumau ai i fafo atu mo le umi e 12 masina o lana faanofovaavaaia.
Ua fautuaina foi e le faamasinoga i latou uma nei ina ia aua nei o latou toe taumafai e faafesootai le aiga o Aniseko i soo se taimi.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.

robotstxt: allowed

filter: keep


text:
Alofa: Fa'avae ai Aiga— Vaega 88
Au mai fa’amanuiaga e tolu mo Loimataoapaula
Ua va’aia ataata o le aso fou, ua fa’alogoina fo’i le tausagi o manulele i le vaveao ua iloa ai le alofa ma le agalelei o le Atua, ina ua alafa’i mai i le manuia le aiga i lea taeao. E le i malamalama lelei le taeao, ae ua ala usu le tama o Eteuati e sauni le ti aua ona matua, ae maise ai o le laugatogi a lona tuafafine o Loimata lea o le faia i lea aso.
E le i maua se malologa lelei a Loimata i le po atoa, ona ua lagona le popole o lona loto, ua avea lea ma ala ua le mautonu ai lona mafaufau. E fai o lona fefe i lona tina, ae o lona manatu i tausuaga a ona tuagane lea na fai nei ia te ia i le po.
Ina ua ma’ea le tapenaina o le malu taeao, na savali atu nei Eteuati ma tu’itu’i le faitoto’a o le potu moe o lona tuafafine, “Loimata, Loimata ia o le a le na, o le a e saga moe lava, nofo mai i luga e sauni ua vave le taimi. A iloa ea e le tagata e uli va’a ma le maua sana fa’ailoga, ona tau ala vave lea i luga.”
Na tau pulapula a’e nei mata o le teine ma toso ‘ese le ie o le fa’amalama lea e i talane o lona moega. Na tau muamua lana va’ai i le matagofie o fugala’au o le togala’au a lona tina lea e i luma tonu lava o le fa’amalama o lona potu moe ma iloa ai, ua va’aia le tau’ata’ata mai o ave o le la i le taeao.
Ua tu a’e nei i luga ma savali loa i fafo, ona o lona fia iloa, po’o ai nisi o lona aiga ua maleifua mai i fanuga lelei o le aso fou. Na tau fai si fa’aletonu o le mafaufau o le teine, ona ua ia manatua nei e muamua fai le le malutaeao a ona matua ona o ai lea. Na tau soloi nei ona mata ma savali atu i le potu malolo, e le i saofa’i lelei Loimata i luga o le nofoa, ae vala’au ane i ai lona tuagane o Eteuati.
“Loimata, oi oi, se ala lou mafaufau, o lea ua uma ona ou saunia le malu taeao a Tama ma Tina, ua pei oe e le o se teine, alu e sauni ua vave le taimi.” Na o’o lava i luga o le nofoa le nofoi o Loimata e le i toe fa’atali. Na iloa mai nei e Eteuati, na ona savali mai lava o Eteuati toso fa’atata i luga, ma ta’ita’i loa i le faleta’ele.
“Alu se i e o’o i le vai, ma fufulu ou somo, fa’avave, ua toeitiiti feala mai i luga le lo’omatua ma le toeaina e te le i sauni lava. Na o si o’u alofa atu lava i a te oe pe a ala mai le lo’omatua o e nofonofo.” Na la’a nei i totonu o le fale ta’ele ma ua amata loa ona ta’ele. Ua toe manatua ane e le teine, e leai sona solo na avatua i le taimi na savali ane ai i le potu malolo ma ua taumanuo nei lona tuagane e alu ane e avane lona solo.
“Eteuati, Eteuati, fa’amolemole alu i totonu o lo’u potu e au mai lo’u solo, ua galo ia te a’u ona au mai.” E mulimuli vala’au mai Loimata, ae ua leva ona i totonu o le potu Eteuati e tau su’e mai le solo o lona tuafafine, fa’atasi ai ma le matatioata a Loimata lea sa ia va’ai i ai o fa’aaoga e le teine.
Na fetaui le matala mai o le faitoto’a o le potu moe o Loimata, ma le oli oli atu o le tu’itu’i a le toeaina o Lameko, ua pei e oso i se niu le toeaina, i le matala mai o le faitoto’a, ae va’ai i foliga o lona atali’i. E le i toe fa’atali le toeaina i lea taimi.
“Eteuati, o le a lau mea lea e fai i totonu o le potu o lou tuafafine, ua uma ona ou tautala atu ia te oe, e sa sa ona e toe solia le potu o Loimata, tautala mai nei ae e le i o’o atu lo’u lima ia te oe.”
Na va’aia e Eteuati i lea taimi le le malie o lona tama ia te ia “Tama, malie lou finagalo, na ou sau e su’e atu le solo o Loimata, ua uma ona ou fafagu e nofo i luga ua ao ma alu e sauni, na ou toso fa’amalosia i totonu o le faleta’ele, a’o lea ua ou sau e su’e atu lona solo.” Ua fa’amalaulau uma nei e Eteuati ana mea na fai, ina ia malamalama ai lona tama i le mafua’aga ua alu ai i le potu moe o lona tuafafine, fa’atasi ai ma si ana fa’aopoopo ina ia ‘aua ai ne i sasaina ia, pe ta’u fo’i e lona tama i lona tina.
Ua le tautala le toeaina o Lameko i lea taimi, ua toe mafaufau i uiga o lona atali’i, o Eteuati, e le gata i lea itu, ae ua toe manatua vave e le toeaina le la talatalanoaga ma le lo’omatua e uiga i le la tama lea o Eteuati. Afai o le a o’o i ai lona lima, o lona uiga, o le a sasi ai ia. O lea fo’i ua fa’alogologo atu, o Eteuati lea e sau i le potu e su’e atu le solo o Loimata. Ua na o le tu nei o le toeaina, “Alu e ave le solo o le teine, ai o fa’atali mai, fa’avave.”
Ua fa’amimini nei tau ‘au o Eteuati ma tau fa’aofiofi mai i fafo i le faitoto’a. Na lagona le fefe aua ua iloa lelei , e lelei lelei lava lona tama, ae a o’o loa ina ita, e le toe mafai e le latou tina ona taofiofi. Na fa’apea nei mafaufuaga o le toeaina, e sa’o lava, o lo’u atali’i lenei e i’u lava ina fa’afafine ma ona uiga, ua leai se ‘ese’esega ma Lipine.Ua lulu le ulu o Lameko ma savali atu i le potu malolo e fa’atalitali ai le ta’elega a Loimataoapaula.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Anofale
Aganuu Samoa (AS) 103 : Alagaupu ma Muagagana
- Details
- Category: Laugasamoa
- Published on 13 December 2010
- Written by Maulolo Tavita Amosa
- Hits: 8181
O lenei polokalame e asia ai le tele o alagaupu ma muagagana ma o latou mafua’aga. E faigata ona manino I le failauga po o sa’o lona faaaogaina o se alagaupu/muagagana vagana ua ia mautinoa lelei le mafuaaga o lena alagaupu/muagagana. E faamanino ai foi le eseesega o le alagaupu ma le muagagana. Mo I latou o loo fia avea ia le AS 201 ma le AS 202, e fautuaina e tatau ona ave muamua p e ave faatasi ia polokalame na ma le AS 103.
Umi o le Mataupu: 5 Vaiaso


text:
Avea soifuaga Seui fai ma a’oa’oga mo le lumana’i
E felanulanua’i upu na fa’amatala ai e le alii kovana ma taitai o le Fono uiga tausa’afia na mafai ona o latou a’oa’oina mai i le afioga Senatoa Seui Laau Mautonu, lea ua tu’umalo, a’o latou galulue ai le malo ma le Fono Faitulafono, ma ua manatu ai, o nei fa’ataitaiga uma o le a fai ma a’oa’oga sili mo i latou i le lumana’i.
Saunoa le matua ia Togiola Tulafono, o le afioga i le alii Senatoa ua tuumalo, e le gata o se taitai sa fiafia e tautua mo lona atunuu, ae o ia foi o se taitai e tautua faamaoni, e alofa i lona aiga, e le femoumoua’i lana tofa, e pele ia te ia lona nu’u ae silisili ai lana fanau.
“O se taitai e tumau i le talitonuga ua ia te ia, afai lava e finau Seui i se mea e manatu o le mea sa’o lena, e le toe solomuli ai lana tofa, e le femoumoua’i foi sona taofi, ae finau ina ia mausali le faaiuga ua ia faia,” o se vaega lea o le molimau a le alii kovana, na tuuina atu i le taimi o le sauniga faalemalo mo le alii Senatoa ua tuumalo.
Na fa’atumulia le Fale Samoa o le Fono Faitulafono i taitai o le malo, afioga i le Faamasino Sili, taitai fa’aleaganu’u, sui o le aufai lotu, fa’apea ai le paia o aiganalua na lolofi atu latou te fia molimauina toe sauniga faalemalo o le tofa Seui ua tuumalo.
O le itula e 8:00 na taunuu ai le Sa o le alii Senatoa i le maota o le fono, lea na faafeao atu e malu o le malo, ina ua maea ona ufi lona Sa i le tagavai a le atunuu.
O le susuga ia Rev. Afulupetoa Uta’i, o le Feagaiga a le Ekalesia EFKAS mai Vatia na taitaia le sauniga, lea na ia faamamafaina ai i lana lauga upu faamafanafana a Iesu i luga o le Mauga fai mai, “Amuia e faanoanoa aua e faamafanafanaina i latou.”
O viiga o le Atua na lagiina lea e le aufaipese mai le ekalesia EFKAS mai Vatia.
O le alii kovana na saunoa e fai ma sui o le malo na te momoliina atu se molimau i le soifuaga tautua o le tofa Seui.
Saunoa Togiola i lana molimau, afai e i ai se tagata o loo aumau i Amerika Samoa e le malamalama i le soifuaga o Seui i le taimi lenei, o lona uiga e lei ola mai lea tagata i Amerika Samoa, aua o Seui ua lauiloa lana tautua ma ona talaaga e faatatau i lona soifuaga galue.
O le tele o le soifuaga galue o Seui sa tautua ai mo le malo, peitai e ui sa i ai taimi na se’e atu ai ma tautua i nisi o kamupani tua, peitai o kamupani tua ia o loo tautua foi mo le malo.
Na toe manatua e Togiola le uluai taimi na amata ai ona la masani ma Seui, ao avea o ia ma leoleo o le malo, lea e masani ai ona ia maua mai Seui o faatali pasi atu i Onesosopo, ma faavae mai ai lava iina le la mafutaga seia oo mai i le taimi na avea ai i laua ma taitai o le malo, nuu ma aiga.
“O Seui o se tasi o taitai e pele ia te ia lona nuu ma lona aiga,” o le saunoaga lea a le alii kovana i lana molimau.
O le faamaoniga o le saunoaga a le alii kovana i lana molimau, sa ia taua ai se mataupu na tulai mai i lo la va ma Seui, ina ua maua e Seui le tala ua faasala e le Iuni Lakapi le au lakapi a Nuuuli.
“Sa lelei lava le ma mafutaga ma Seui i le tele o taimi ma aso, ae na maua loa e le alii Senatoa le tala ua faasala lana au lakapi, tu loa Seui e puipui le au lakapi a lona nuu, e le o se mea leaga la lena mea, ae o iina na atagia mai ai le ituaiga taitai e i ai Seui,” o le saunoaga lea a le alii kovana.
Na teena ai foi iina e Togiola ni tala faapea sa fai ai iina se la va ma le alii Senatoa, peitai i lona talitonuga, ona o uiga lava o le alii Senatoa i lona tautua ai i lona aiga ma lona nuu.
O le taeao nei lea ua faamoemoe e faia ai toe sauniga o Seui i le malumalu o lana ekalesia EFKAS i Nuuuli, ma lagomau atu ai loa i lona oliolisaga tumau, i lona aiga lava i Nuuuli.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tala o Faamasinoga
TALIA FAAMASINOGA TALOSAGA SIAUMAU SIAUMAU JR
Ua mae’a ona sainia e le alii faamasino sili lagolago ia Lyle L. Richmond le talosaga na faaulu e le alii loia fautua ia Mike White, lea ua tula’i nei mo Siaumau Siaumau Jr, mo se avanoa e totogi ai e le malo lona pasese ina ia mafai ai ona auai atu i se aoaoga e faia i fafo, lea e iloilo ai taualumaga o mataupu e aofia ai le tuuina atu o le faasalaga o le oti, i se tagata o loo tuuaia i se solitulafono.
O le aoaoga lea o le a faia i le aai o Wyoming lea o le a faatasi atu i ai White, o le a mafai ai ona ia maua se tusi pasi e agavaa ai ona ia finauina mataupu e aofia ai se faasalaga o le oti i luma o le faamasinoga.
E lei tete’e le loia a le malo ia Kelly Dixion i le talosaga a le itu tete’e, pau lana faamatalaga i le faamasinoga, faatoa tete’e lava le malo pe afai o le malaga lenei o le a aofia ai ma ni malologa a le alii loia i lona aiga.
Ae na taua e White i le faamasinoga e faapea, e leai se malologa mo ia e maua i lenei malaga, aua e mamao tele Wyoming ma Georgia, o le aai lea e sau ai o ia.
O loo galulue faatasi le alii loia o White ma le tamaitai loia fautua ia Leslie Cardin i le taulimaina lea o le mataupu a le alii i Siamuau Jr, lea o loo tuuaia i le moliaga o le fasioti tagata i le tulaga muamua, faapea ai ma le anoanoa’i o isi moliaga mamafa e aofia ai le taumafai e faaoo le oti i se tagata, faaoolima i le tulaga muamua, ma moliaga e aofia ai le umia o a’upega mata’utia, ona o le faalavelave lea o loo tuuaia ai o ia i le tagatavaleina o le alii leoleo ia Det. Lt. Lusila Brown i le masina o Iulai 2010.
O lea ua taliu mai i fanua le tamaitai loia ia Cardin i le maea ai lea ona ia auai atu i le aoaoga lava foi lea, ina ia agavaa ai o ia ona avea ma loia mo le alii o Siaumau Jr, ona o lea o loo aofia ai le talosaga a le malo mo se faasalaga o le oti (tulou).
Saunoa le alii faamasino ia Richmond e faapea, o le talosaga lava foi lea na tuuina atu e le tamaitai loia ia Cardin, lea foi na talia e le faamasinoga ina ia malaga atu ai ma auai i le aoaoga lenei, lea foi o le a malaga atu i ai White.
E tatau ona agavaa loia latou te umia tusi faataga e mafai ai ona latou taulimaina mataupu e aofia ai faasalaga o le oti, ma i lalo o taiala a le Asosi o loia a Amerika Samoa, ia le itiiti ane i le toalua loia e agavaa mo le taulimaina o mataupu faapenei.
O loo taofia pea i le toese Siaumau Jr e faatali ai le isi ana iloiloga lea o le a faatulaga e le faamasinoga i se taimi o i luma.
TUUAIA SE ALII TAUMAFAI E OSOFA’I LONA TINA & TUAFAFINE
O le alii talavou lea na ia taumafai e faaleaga meatotino i le fale a lona tina, atoa ai ma lona taumafai e osofa’i lona tina ma si ona tuafafine, ua tuuaia nei e le malo i le tuuaiga o le faatupu vevesi i nofoaga faitele, ma le faamoemoe o le a faila nisi moliaga faaopoopo faasaga ia te ia, pe afai ae maea suesuega a le malo o loo faagasolo e uiga i lenei mataupu.
I faamaumauga a le faamasinoga na taua ai e faapea, na manao le alii o Alesana Alesana na te fia faaaogaina le taavale a lona tina, lea foi na malie i ai ma lona tina ma le tuutuuga, ia toe vave fo’i atu i le fale, na te fia faaaogaina foi le taavale.
Ae na avea lea ma itu na ita ai le ua molia ma amata ai loa ona ia taumafai e faaleaga meatotino i totonu o le fale, atoa ai ma lona palauvale isi ona tina.
Fai mai leoleo, na faaaoga e le ua molia se samala e tata’e ai faamalama tioata o le fale, amata mai lava i le potu malolo e oo atu i le umukuka.
Na taunuu leoleo ma latou vaaia ai le paepae solo o tioata i totonu o le fale, ae o le isi itu o loo taatia mai ai le tv.
Fai mai leoleo, e tusa ma le $5,000 le tau aofai o mea ua faaleagaina, ma ua faatulaga e le faamasinoga le tupe e $500 e totogi ona mafai lea ona tatala le ua molia i tua, e faatali ai le aso lea ua faamoemoe le malo e faila ai moliaga faaopoopo faasaga ia te ia.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Ou uso e ma tuafafine, ua ou matua lagonaina lava le faamamaluina ma le faamanuiaina i le po nei i le avanoa e tautala atu ai ia te outou. Ou te matua faananau lava i talavou matutua o le Ekalesia, ma ua ou fiafia lava ina ua mafai ona tatou mafuta mo sina taimi i lenei afiafi.
E faitau afe outou o loo i ai i lenei Tapeneko matagofie. Ae e toatele atu foi isi e le o mafai ona ou iloa atu o loo faapotopoto i le fia afe o faletapuai i le lalolagi atoa. Peitai, ou te iloa o loo outou gauai mai ma le naunau e aoao. E ui po o fea lava o tatou i ai, ou te iloa e mafai ona i ai le Agaga Paia i soo se mea tatou te i ai. E sili atu foi nai lo le faasalalauga faasatelite, o le mafutaga a le Agaga Paia ua fatuina ai se noataga uiga ese i le va o i tatou uma. Ou te tatalo ina ia mafuta mai o Ia ma i tatou, o le a Ia aoao i tatou, taialaina i tatou, ma musuia i tatou i lenei afiafi.
E Tele Mea e Ofo ai i le Olaga
Ua tatou i ai i se potu ofoofogia, o se maafaamanatu iloga faasolopito ua fai ma saafiafiga i le faatuatua ma le galulue malosi o paionia o e sa faavaeina le Aai o Sate Leki. Sa ou faatoa ulufale i lenei Tapeneko ina ua16 ou tausaga. O le taimi o la’u malaga muamua mai i le Iunaite Setete o Amerika. Na fuafuaina e lo’u tama ma te malaga mai i se tasi o ana malaga faapisinisi i Kalefonia. Ona o au o se alii talavou sa ola ae i saute o Farani, sa ou oso fiafia ai i lenei valaaulia. O le a ou vaai i Amerika! Sa sili atu foi lo’u naunau ona sa aofia ai i la ma’ua malaga se faaiuga o le vaiaso i le Aai o Sate Leki e auai i le konafesi aoao.
Ou te manatuaina lo ma taunuu mai i Iuta i le ma Ford Mustang na totogi ma te feoai ai. I le tele o itula sa ma i ai i luga o le auala, sa ma pasia uato’a o le kiona, o toafa i le mamao sa mafai e mata ona iloa, o vanu matagofie lanumoli, ma atumauga malualii. O le faataatiaga o laufanua na faamatalatalaina ai Amerika i Sisifo ia te au, ma sa matua pupula o’u mata ina ia ou vaai i ni kaupoe po o ni Initia i le alatanu.
O le aso na sosoo ai, ona o le agalelei o se uo, sa matou nonofo ai i totonu o lenei Tapeneko i laina pito i luma, e auai i sauniga o le konafesi. Sa matua faagaeetia lava au. I le gasologa o sauniga, sa ou taumafai e faauiga nai upu faa-Peretania sa mafai ona ou malamalama ai. Ou te manatuaina lava le saunoaga a Peresitene Ezra Taft Benson---e le o ana upu tonu ia, ae o le uunaiga loloto na faia i lo’u loto a o o’u talavou. Sa ou lagona e pei ua ou ola i se miti, i se fatufatuga fou matagofie.
I le taimi lena, mata na mafai ona ou manatu i le mea o le a faataunuuina i lenei afiafi? Mata na i ai se manatu e lauga atu i lenei lava Tapeneko e tasi i se potopotoga ofoofogia? E matua leai lava!
O loo i ai i le olaga le anoanoai o mea e ofo ai, e sa’o? O le lima foi tausaga talu ai ou te lei mafaufauina lava. O le taimi lena sa matou nonofo ai ma lo’u aiga i Pale, ma sa foliga mai ua maea lelei ona faataatia o matou olaga. Sa fananau uma le ma fanau e toalima i le falemai lava lea e tasi e latalata i lo matou fale. Mo i ma’ua, sa le mafai ona ma mafaufau i se olaga ese po o se isi lava mea, e ese mai o matou nuu tuaoi toafilemu latalata mai i Pale, e siosiomia e le ma fanau ma a latou fanau ia ua le o toe mamao. Ona oo lea i se tasi afiafi, sa telefoni atu ai Peresitene Monson ma sa suia atoa ai o matou olaga.
Talu mai lena taimi, ua ou iloa faapea foi lo’u aiga mea o loo sapi ai le olaga i Iuta---o vaaiga faasolopito o le Ekalesia, o le sopo i mauga, o papakiu i tuafale a o goto ifo le la, o ituaiga eseese o hamburger faatosina (e sili ma toe aupito leaga foi!), taaloga lakapi a le Cougar … ma Utes. Ma, e le iloa foi e se isi, pe o le kaupoe o le a e vaai i ai taeao i le alatanu o a’u!
O Le Lumanai e Le Mailoa
O lo’u tofiga i le avea ai ma uso o le Au Epikopo Pulefaamalumalu e maeu ma musuia. Peitai, e matua ese lava lenei aafiaga mai a’u fuafuaga a o ou talavou. A o ou laitiiti, sa ou manao e avea ma tagata suesue o mea faaanamua. Sa faamautinoa e lo’u tina ua a’otauina lelei au. Sa ia tuu mai ia te au se tusi e uiga i le farao talavou o Tutankhamun, ma o iina sa ou amatalia ai se faanaunauga mo aso anamua. Sa tele faaiuga o vaiaso na ou faaaluina e fatufatu ai atatusi o taua anamua, ma sa faatumulia puipui o lo’u potu i nei ata. Sa ou moemiti e i ai se aso ou te alu ai i Aikupito e auai i eliga suesue o malumalu anamua o Aikupito ma tuugamau o farao.
Ua fasefulu tausaga mulimuli ane, e lei avea lava au ma se tagata suesue o mea anamua, ma e foliga mai o le a ou le oo lava i ai. Ou te lei oo lava i Aikupito, ma o la’u galuega mulimuli a o lei avea au ma se Pulega Aoao, sa ou i ai i le faasoasoaga o taumafa. E leai se faiā tele ma a’u fuafuaga faatamaitiiti!
O le talavou, i le tulaga masani, o le taimi tonu lava lea e faia ai fuafuaga faaletagata lava ia. E tofu i tatou uma ma miti faatamaitiiti. I le avea ai ma talavou matua, e tatau lava ona i ai au miti mo lou lumanai---outou taitoatasi! Atonu o le faamoemoe e ausia se tulaga faaafeleti, o le fatufatuga o se galuega tele faatufugaga, po o le mauaina o se tipiloma po o se tulaga faapolofesa o loo e sailia ia maua e ala i le galue ma le tinou. Atonu foi o loo i ai se ata taua tele i lou mafaufau o sau tane po o sau ava i le lumanai, o lona fuaitino, o ona uiga, o le lanu o ona mata po o le lauulu, ma fanau aulelei o le a faamanuiaina ai lou aiga.
E fia ou moomooga o le a tino mai? E tumu le olaga i le le mautonu. O le a oso mai le ala o le olaga mea e faate’ia ai. O ai na te iloa le mea e tupu a taeao, o fea o le a e i ai i ni nai tausaga, ma le mea o le a e faia? O le olaga e pei o se talafatu e le o mautinoa, e faigata ona mate lona lagisolo.
O le a i ai taimi taua mo oe e ono suia ai le aluga o lou olaga i se minute. O na taimi e mafai ona na o se tepa lava, se talanoaga, se mea e lei fuafuaina. Ma te manatuaina lava ma Valérie le taimi tonu na alofa faavalea ai le tasi i le isi i le taimi o le a’oga pese a le aufaipese a le matou autalavou matutua i Pale. O se mea na matuai le fuafuaina lava! Na ma masani lava a o ma laiti, ma e lei i ai ni o ma lagona tosina o le tasi i le isi. O le afiafi lena, sa ou taina le piano ae sa pese o ia i le aufaipese. Sa tau atu le pupula a le tasi i le isi, ona tupu ai lea o se mea. O se mea na tupu i se sekone ae e faavavau!
O le a i ai avanoa fou o le a tulai mai lava i latou i o outou olaga, e pei o le folafolaga talu ai nei mai ia Peresitene Monson e faatatau i le matutua e o ai e faamisiona. Ina ua mavae lena faasilasilaga mai le perofeta, atonu e faitau afe alii ma tamaitai talavou o le Ekalesia i lenei taimi, ua faagasolo le toefetuunai o a latou fuafuaga mo le o atu e faamisiona.1
O nisi taimi, o suiga o fuafuaga i o tatou olaga e afua mai i luitau e lei faamoemoeina po o ni mea foi e le fiafia ai. Ua ou iloa e ala mai i aafiaga, ua na o se vaega o matalalaga o o tatou olaga tatou te puleaina.
Ae o le tele lava o tagata e le fiafia i mea e le o iloa. O lē mautonu o le olaga e afua ai ona le maumanatu nisi, se atuatuvale i le lumanai lea e faaalia mai ia lava i ala eseese. O nisi e faatuatuai ona faia ni tautinoga ona o le fefe i lē taulau, e oo lava foi pe a tulai mai avanoa lelei. Mo se faataitaiga, atonu latou te faatuatuai ona faaipoipo, a’oga, amata se aiga, pe amatalia se gaoioiga faapolofesa mautu, ua fiafia lava i le na ona “tafafaovale”, pe nofonofo ai i le mafana o le mafutaga i fale o o latou matua.
O se isi manatu e faatapulaaina ai i tatou o loo faapupula mai i le muagagana lea: “Aai, feinu, fiafia, aua o taeao tatou feoti, ma o le a tatou lelei” (2 Nifae 28:7). O lenei fuaitau ua ta’u mai ai, tatou te le iloa po o le a le mea e tupu a taeao ma o le a iu lava ina tatou oti uma, o lea e ao ai ona faamalieina i tatou lava i le taimi nei. O lenei manatu e lilifa i le faamalieina o manaoga e fiafia i ai i le taimi lava lea, tusa lava po o a taunuuga e i ai i le lumanai.
Mulimuli i le Ala o le Fiafia
Ou uso e ma tuafafine pele, o la’u savali mo outou i le aso o le, e i ai se ala e ese mai nai lo le atuatuvale ma le le mautonu po o le faamalieina o ou lava tuinanau---o se ala e aumaia ai le manuia, mautinoa, ma le toafilemu i le olaga. E le mafai ona e puleaina matalalaga uma o lou olaga. O le a tutupu mea e lelei ma faigata ia te oe, o mea e te lei faamoemoeina. Peitai, ou te tautino atu o loo ia te oe le puleaina o lou lava fiafia. O outou o tusiatafaavae o lena mea.
Ou te manatuaina lava upu atamai nei na fofogaina mai e Peresitene Dieter F. Uchtdorf i le konafesi aoao talu ai:
“O le faasolo lava ina tatou matutua, o le tele foi lena o lo tatou tepa i tua ma iloaina ai o tulaga i fafo atu e le afaina tele lea, pe iloa ai lo tatou fiafia.
“ . . . Tatou te fuafuaina lo tatou fiafia.”2
E leai, o lou fiafia e le o le taunuuga moni lea o matalalaga o lou olaga. O le taunuuga o lau vaaiga mamao faaleagaga ma o mataupu faavae na e te fau ai le faavae o lou olaga. O nei mataupu faavae o le a e maua ai le fiafia tusa lava po o a luitau e lei faamoemoeina, ma mea e le maalofia o le a faateia ai i la outou faigamalaga i lenei lalolagi.
O le afiafi nei, ou te manao tatou te toe iloiloina faatasi ma outou nisi o nei mataupu faavae taua.
1. Ia Iloa Lou Taua Patino
O le mataupu faavae muamua o le: Ia iloa lou taua patino.
O le taumafanafana nei na matou faaaluina ai ma lo’u aiga ni aso malolo i Provence, o se itulagi matagofie i saute o Farani. I se tasi afiafi, ina ua faatoa goto ifo le la ma ua ufitia foi le siosiomaga i le pouliuli, sa ou filifilia ai se taimi paganoa mo a’u lava ia e ala i lo’u taotooto i se nofoa malolo i fafo o le fale. Sa matuai pogisa mea uma ma sa faigata ona ou iloa lelei mea sa siosiomia ai au. Sa amata ona vailiili e o’u mata le lagi. Muamua sa uliuli pato’i. Ae na faafuasei ona vaaia se sulu i le lagi, pei se aloiafi, ua lua, ua oo ina tolu. Na faasolosolo malie, a o faamasani o’u mata i le pouliuli, sa oo ina ou matua mata’ia ma le fiafia se mano o fetu. O se mea na ou manatu o se lagi pogisa, ua suia i le Aniva.
Sa ou mafaufau: “E tali foliga lava lea i la ma sootaga patino ma le Atua. E toafia tagata e talitonu e matua mamao lava o Ia pe lē o i ai foi? O tagata na ua manatu e matuai pogisa ma uliuli pato’i le olaga. Latou te faaaluina se taimi pe faia se taumafaiga e vaili ai le lagi ma iloa ai o loo i ai o Ia iina, e matuai latalata mai lava ia i tatou.”
Sa faaauau pea ona ou manatunatu. Sa ou mafaufau i le lautele o le atulaulau o loo taatia mai nei i o’u luma ma lo’u lava tino faatauvaa, ma sa ou fesili ifo ia te au lava, “O le a so’u tulaga e faatusatusa i lenei mamalu ma le ofoofogia?” Na oo mai i lo’u mafaufau se mau. O se mau matagofie lava, o se tasi o salamo a Tavita, o ana solo e musuia ai lava au.
“A ou vaai atu i lou lagi, o le galuega a ou tamatamai lima, o le masina atoa ma fetu na e faia;
“se a ea le tagata e te manatu mai ai ia te ia, ma le atalii o le tagata e te asiasi mai ai ia te ia?” (Salamo 8:3–4).
Na vave ona oo mai le fuaitau faamafanafana lenei:
“Aua ua e faamaulalo ane teisi o ia i agelu; ua e faapaleina foi o ia i le mamalu ma le matagofie” (Salamo 8:5).
O le tala uigā lea ma le vavega o le foafoaga. E lautele naua ma e le gata mai le atulaulau, peitai, e tofu i tatou ma se aoga tulaga ese, e mamalu ma e le gata i le silafaga a lo tatou Mataisau. O lo’u i ai i la le tino e lamo’imo’ī, ae o lo’u lava taua patino, e lemafuatiaina le taua i lo’u Tama Faalelagi.
Na tautino mai e Peresitene Uchtdorf:
“Pe o fea lava o e i ai, pe o a foi ou tulaga o i ai, e le faagaloina lava oe. E tusa lava pe o le a le foliga faaletonu o ou aso, e tusa lava pe o le a lou lagonaina o lou faaletaua, e tusa lava pe o le a le lofituina ua e manatu ua e i ai, e le faagaloina lava oe e lou Tama Faalelagi. O le mea moni, e alofa o Ia ia te oe, i se alofa e le mavae.
… O loo silafia ma manatua oe e le Tagata e aupito sili ona tamalii, mamana, ma mamalu i le lalolagi atoa! O loo alofaina oe e le Tupu o le vateatea e le gata ma e faavavau!”3
O le iloaina e silafia i tatou e le Atua ma e alofa mai ia i tatou taitoatasi, e pei o se sulu ua faamalamalamaina ai o tatou olaga ma e aumaia ai lona uiga. Ou te manatuaina se tamaitai talavou sa sau e vaai au ina ua maea se faeasaite na ou lauga ai i Roma, i Italia. Sa tetete lona leo i le ootia, ma sa talanoa mai ia te au e uiga i lona uso o loo feagai ma taimi o faafitauli ma le atuatuvale. Ona ia fesili mai lea: “E mafai faapefea ona ou fesoasoani ia ona iloa e alofa lona Tama Faalelagi ia te ia?”
Pe le o le fesili talafeauga ea lena? E mafai faapefea ona tatou iloa e alofa le Atua ia te i tatou? E tele taimi e faavae ai o tatou lagona i lo tatou taua patino, i le alofa ma le fiafia mai o i latou e vagaia i tatou. Peitai o nisi taimi e leai ai le alofa lenei. O le alofa o tagata e tele taimi e le tonu ai, e le atoatoa, pe manatu faapito foi.
Peitai, o le alofa o le Atua e tonu, e atoatoa, ma e le manatu faapito. Po o ai lava a’u, pe i ai ni au uo pe leai, pe ou te lauiloa pe leai, pe teena foi au pe sauaina e isi, ua ou matuai mautinoa lava e alofa lo’u Tama Faalelagi ia te au. Na te silafia o’u manaoga; e malamalama o Ia i o’u popolega; e naunau o Ia ia ou manuia. Ma o le faailoaga tele o Lona alofa mo au o le, “aua ua alofa tele mai o Ia i le lalolagi, ua Ia auina mai ai Lona Alo pele e toatasi” (Ioane 3:16). Na te lei aveesea le ipu oona a le Faaola ma e mautinoa foi sa mafatia o Ia lava a o Ia silasila ifo i Lona Alo o mafatia i le Faatoaga o Ketesemane ma luga o le satauro. Sa togiolaina e Keriso agasala a tagata uma, ma o se vaega o lena Togiola sili sa faataunuuina mo au ma ua teuina mo au i le taimi nei. O lenei meaalofa e le gata, na tofu sao i ai le Tama ma Lona Alo, ua faamautu ai i lo’u agaga lo’u lava taua ia i La’ua.
Ou uso e ma tuafafine, manatu pe o le a le uiga pe a mafai ona e vaai atu ia te oe lava e faapei ona silasila mai le Atua ia te oe. E faapefea pe a e vaai ifo ia te oe lava ma le agalelei, alofa, ma le mautinoa e pei ona faia e le Atua? Manatu i le aafiaga o le a i ai lou olaga, ia malamalama i lou gafatia e faavavau e pei ona malamalama i ai le Atua. Afai e mafai ona e vaavaai ifo ia te oe lava i Ona fofoga, mata o le a se uunaiga o le a faia e lena mea i lou olaga?
Ou te molimau atu o loo i ai o Ia iinei. Saili o Ia! Su’e ma aoao. Tatalo ma ole atu. Ou te folafola atu o le a auina mai e le Atua ia te oe ni faailoga vaaia o Lona i ai ma Lona alofa ia te oe. Atonu e oo mai i se tali i se tatalo; atonu o le uunaiga filemu a le Agaga Paia o faamafanafaina oe; atonu o se musumusuga faafuasei po o se malosiaga fou e te iloa e le’i sau mai ia te oe; atonu o se tagata o le aiga, uo, po o se taitai perisitua ua i ai i le nofoaga sa’o i le taimi sa’o e faamanuia ai lou olaga. I se isi itu, a o e liliu atu ia te Ia, o le a Ia ta’u atu ia te oe o loo i ai o Ia iina.
2. Avea ma Lē e Tatau ona Avea ai Oe
O let taimi nei, o se mataupu faavae lona lua o le fiafia: Ia avea ma lē e tatau ona avea ai oe.
O lenei fasifuaitau, “avea ma lē e tatau ona avea ai oe,” e faasino ia Pinda, o se tasi o fatusolo aupito tautaua i Eleni.4 E foliga mai o se tala e uigā. E mafai faapefea ona ou avea ma tagata lea ua avea ai nei a’u?
Tuu mai au se’i ou faapupulaina atu le mataupu faavae lenei e ala i se tala. Sa ou matamata talu ai nei i se ata tifaga e ta’ua o le Age of Reason. O loo faamatala i lea ata ia Makerita, o se teutupe maumea e ola i se olaga soonafai, e tumu i malaga ma fonotaga i itu e fa o le lalolagi. E ui lava ua faaipoipo o ia, ae fai mai e leai sona taimi e fai ai sana fanau.
O le aso na atoa ai lona 40, na ia maua ai se tusi uiga ese sa faapea mai: “Ia te au la’u pele, o le aso ua atoa i ai lo’u fitu tausaga ma ua ou tusi atu ia te oe lenei tusi e fesoasoani ai ia e manatua ia folafolaga sa ou faia i le vaitausaga o le faautauta, ma ia e manatua foi lē ou te manao ia avea ai.” Sa faafuasei ona malamalama Makerita o le tusitala o le tusi e le o se isi a o ia lava ina ua fitu ona tausaga. O mea na sosoo ai o ni itulau o loo faamatala auiliili ai e le teineitiiti ana sini o le olaga.
Na iloa ai e Makerita o le tagata ua avea ai o ia, e leai se mea o foliga mai ai i le mea sa ia manao i ai a o teineitiiti. A o faia sana faaiuga ia toe maua mai le tagata sa ia muai vaai i ai a o teineitiiti, sa matuai fulifao lona olaga sa manaia ona fuafuaina ma faatulagaina. Sa toe faalelei o ia ma lona aiga ma fuafua ai e faapaia aso o totoe o lona ola e auauna atu ai i tagata e manaomia le fesoasoani.5
Au uo pele, afai e te mauaina se tusi mai lou taimi ua tuanai, mata o le a se tala? Mata o a mea o le a i ai i se tusi atonu na e tusia mo oe lava i le aso o lou papatisoga ina ua valu ou tausaga? O le a ou toe foi teisi i tua atu. Afai e mafai ona e maua mai se tusi mai lou mua’i olaga, mata o le a se tala? Mata o le a se aafiaga o oe i se na tusi mai se lalolagi ua galo ae e moni, pe afai o le a e mauaina i le aso?
Atonu o le a faapea mai lena tusi: “Ia te au la’u pele, Ua ou tusi atu ia te oe ina ia e manatua pe o ai ou te manao ia avea ai. Sa ou alaga fiafia i le avanoa ou te sau ai i le lalolagi. Ua ou iloa o le olaga i le lalolagi o se auala taua e mafai ai ona ou tuputupu ae i lo’u gafatia atoa, ma ola ai e faavavau faatasi ma lo’u Tama Faalelagi. Ou te faamoemoe o le a e manatua lo’u manao aupito sili, o le avea lea o se soo i lo tatou Faaola, o Iesu Keriso. Ou te lagolagoina Lana fuafuaga, ma a oo ina ou i ai i le lalolagi ou te manao e fesoasoani ia te Ia i Lana galuega o le faaolataga. Faamolemole ia e manatua foi, ou te manao ia avea o se vaega o se aiga o le a faatasi i le faavavau atoa.”
O le manatu mulimuli lenei e faamanatu mai ai ia te au se pese matagofie o loo maua i le tusipese faa-Farani a le Ekalesia---o se pese e le maua i viiga a se isi atunuu. O loo faaulutalaina, “Souviens-toi,” o lona uiga “Manatua,” ma ua faamusikaina mai le New World Symphony na fatuina e Antonín Dvořák. O le pese a se matua o loo talanoa atu i se pepe meamea.
“Manatua la’u tama e.” O se tasi o mea sili o le olaga o le sailia lea po o ai moni i ta’ua, o fea na ta o mai ai, ona ta ola ai lava lea e tusa ma lo ta’ua faasinomaga ma le faamoemoega o o ta’ua olaga.
Na saunoa Polika Iaga: “O le lesona aupito sili e mafai ona outou aoaoina o le iloa lea o outou lava. … E tatau ona outou o mai iinei e aoao le mea lea. … E leai se tagata na te iloa lelei ia lava, e aunoa ma le malamalama i mea a le Atua; e leai foi se tasi e mafai ona aoaoina ma malamalama i mea a le Atua e aunoa ma le iloaina o ia lava: e tatau ona iloa e ia o ia lava, pe o le a le mafai lava ona ia iloa le Atua.”7
Talu ai nei, na ta’u mai ai e o’u afafine ia te au se talafaatusa manaia tele o lenei mataupu faavae o lo maua i le ata tifaga o le The Lion King. Na ola ae la outou tupulaga i leo ma ata o lenei tifaga. Atonu tou te manatuaina le vaega lea na oo mai ai i a Simba se asiasiga a lona tama, o Mufasa le tupu ua maliu. Ina ua maliu lona tama, sa solaese Simba mai le malo ona sa ia lagona le tausalaina i le maliu o lona tama. Sa manao o ia e solaese mai ona tiutetauave, o le suli i le nofoaiga tupu.
Na faaali atu lona tama ia te ia ma tuu atu se lapataiga: “Ua galo ia te oe lou faasinomaga ma ua galo a’u ia te oe. Vaavaai ifo i lou loto, Simba. Ua sili atu oe nai lo le mea ua avea ai oe. E tatau ona e nofoia lou nofoa i le lio o le olaga.” Ona saga fai ai lava lea o lenei valaaulia: “Manatua pe o ai oe. … Manatua pe o ai oe.”
Na matua gatete Simba i lenei aafiaga, ma tonu ai e talia lona taunuuga. Sa ia faamatala i lana uo, le manuki sooupu e faapea ua “foliga mai ua i ai suiga o matagi.”
Na tali atu le manuki, “O suiga e lelei.”
Ma sa fai atu Simba, “: “E lelei suiga, ae e le faigofie. Ua ou iloa le mea e tatau ona ou fai. Ae o le toe foi o lona uiga, e tatau ona ou feagai ma lo’u taimi ua tuanai. Ua leva tele ona ou sola ese mai ai.”
“O fea a e alu i ai?” na fesili atu ai le manuki ia te ia.
“O le a ou toe foi!” o le tagi lea a Simba.8
Tatou te mafaia uma lava ona talia---pe toe faaui i tua---lo tatou nofoaga i le li’o o le olaga. Ia avea oe ma lē e tatau moni ona avea ai oe. O lou fiafia ma le tomai e maua ai le paleni i lou olaga o le a tulai mai pe a e sailia, iloa, ma talia lou faasinomaga moni o se atalii po o se afafine o lo tatou Tama Faalelagi ona ola ai lea e tusa ma lena iloa.
3. Faalagolago i Folafolaga a le Atua
O le a ou faasoa atu nei ia te outou le mataupu faavae lona tolu o le fiafia: Faalagolago i folafolaga a le Atua.
Ou te fiafia lava i upu faaosofia nei a Peresitene Thomas S. Monson: “E susulu le lumanai e faapei o lou faatuatua .”9 O lo tatou manuia ma lo tatou fiafia i le olaga e faalagolago tele i le vaega o lo tatou faatuatua ma lo tatou faalagolago o le a taitai ma taialaina i tatou e le Alii e faataunuu lo tatou faamoemoega.
Ua ou matauina alii ma tamaitai ua ausia ni faamoemoega ofoofogia i le olaga, e matele ina tele lo latou talitonu mautinoa i o latou lumanai mai lava i uluai tausaga o lo latou talavou. O se faataitaiga o lena mea o Winston Churchill, le faipule tautaua o Peretania. A o talavou o ia, sa i ai sona talitonuga mautinoa e le maluelue e uiga i lona lumanai. A o tautua o ia i se vaegaau lagolago i Initia i le 23 o ona tausaga, sa ia tusi atu i lona tina, “Ua i ai lo’u faatuatua i lo’u lumanai---ua ou faamoemoe e faia se mea i le lalolagi.”10 Oka se mafaufauga faavaloaga! O le mea moni, na muai vaai o ia, o le a avea o ia ma se tagata taua i le talafaasolopito o lona atunuu, ma sa avea o ia ma tamalii sa taitaia Peretania Tele i le manumalo i le taimi o le Taua Lona Lua a le Lalolagi.
Ou te talitonu o outou uma taitoatasi, talavou o le Ekalesia a Iesu Keriso, e tele atu mea nai lo se fetu i le lagi e taialaina outou. O loo vaavaaia outou e le Atua ma ua Ia faia ni folafolaga ia te outou.
O loo i ai se mau mai le tusi a Malaki i le fatu o le Toefuataiga o le talalelei, ma sa ta’u atu e le agelu o Moronae i ana asiasiga taitasi i le taulealea o Iosefa Samita. Fai mai le agelu, ma ou te sii maia Elia le perofeta: “Ma o le a ia totoina i loto o fanau folafolaga na faia i tamā, ma o le a liliu atu loto o fanau i o latou tamā. Afai e le faapea, o le a faaumatia atoa le lalolagi i lona afio mai” (Iosefa Samita—Talafaasolopito 1:39).
Ou uso e ma tuafafine talavou, faafetai i le Toefuataiga, o outou o fanau o le folafolaga. O le a outou mauaina e fai ma outou tofi ia folafolaga na faia i o outou tamā. O nei folafolaga mai le Alii e avea ai outou o se augatupulaga tautupu.
O le toatele o outou o loo ou tautala atu i ai, ua faitaulia o ni paionia tamalii o outou augatama, o ni agaga maoae sa fesoasoani e faatuina le Ekalesia toefuataiina e ala i lo latou lotototoa ma osigataulaga. Na muamua atu ia te outou ni augatupulaga totoa o Au Paia. O nisi o loo faalogologo mai ia te au i le aso, o ni paionia o o latou lava aiga ma i o latou lava laueleele. O outou o uluai sooga i mea o le a avea ma filifili e faavavau. Po o le a lava lau tala ma lou talaaga, i le avea ai o ni tagata o le Ekalesia, ua soofaatasi uma outou i se aiga faaleagaga. O lou gafa faaleagaga ua avea ai oe o se tofi o tamā, e pei ona sa muai ta’u mai e perofeta, ma suli o folafolaga a le Atua ia i latou.
Toe faitau lou faamanuiaga faapeteriaka. I lena faamanuiaga ua faamautu mai ai e le Alii ua noatia oe i se tasi o ituaiga e sefululua o Isaraelu, ma ona o lena mea, e ala i lou faatuatua, e avea ai oe o se suli i faamanuiaga maoae na folafola atu ia Aperaamo, Isaako, ma Iakopo. Na folafola atu e le Atua ia Aperaamo e faapea “ona o le toatele e taliaina lenei Talalelei o le a ta’ua i [lona] igoa, ma o le a faitauina o [ana] fanau, ma o le a tutu a’e ma faamanatu ia te [ia], o lo latou tama” (Aperaamo 2:10). . A o faitauina lou faamanuiaga faapeteriaka, ia mataitu folafolaga a le Alii na fai atu patino ia te oe. Mafaufau i folafolaga taitasi. O le a le uiga o na folafolaga ia te oe?
E moni nei folafolaga. Afai tatou te faia la tatou vaega, o le a faia e le Atua Lana. E ese lo’u fiafia i upu nei na fofogaina mai e Alema i le aso na ia tuuina atu ai faamaumauga paia i lona atalii o Helamana:
“E, ia e manatua, ia e manatua, lo’u atalii e Helamana. …
“… Afai e te tausia poloaiga a le Atua, ma e faia i nei mea ua paia e tusa ma mea e poloaiina ai oe e le Atua, … faauta e leai se mana o le lagi po o seoli e mafai ona aveesea i latou mai ia te oe, ona ua mamana le Atua e faataunuu ana afioga uma.
“Ona o le a ia faataunuuina ana folafolaga uma ia o le a ia faia ia te oe, ona ua ia faataunuuina ana folafolaga ia na ia faia i o latou tama” (Alema 37:13, 16–17).
O le faataunuuina o folafolaga a le Atua e noatia i taimi uma i le usiusitai i tulafono e aumai faatasi ai. Na fetalai mai le Alii: “O A’u, o le Alii, e noatia a’u pe a outou faia mea Ou te fai atu ai, ae a outou le faia mea Ou te fai atu ai, e leai se folafolaga mo outou” (MF&F 82:10).
I se isi itu, o nei folafolaga e le faapea ua mautinoa ai o mea uma e tutupu i o tatou olaga o le a ogatusa ma o tatou faamoemoega ma naunauga. Ae, o folafolaga a le Atua e faamau ai faapea o mea e tutupu ia i tatou o le a ogatusa ma Lona finagalo. O nisi taimi o le a tulai mai ai lava ni tofotofoga e tatau ona tatou faatoilaloina; o nisi taimi o le a umi ona faatalitali faamanuiaga folafolaina. Ae o le a oo mai le taimi o le a tatou iloa ai, o nei tofotofoga ma nei faatuatuai, sa mo lo tatou lelei ma lo tatou alualu i luma e faavavau. O le a la se isi mea e mafai ona tatou mananao ai?
O le mea silisili e mafai ona tatou mananao ai i le olaga o le faaogatusa lea o o tatou manao ma le finagalo o le Alii, ia talia Lana faatulagaga mo o tatou olaga. Na te silafia mea uma mai lava i le amataga, e ia te ia se vaaiga tatou te le o maua, ma e alofa ia i tatou i se alofa e le gata.
Tuu mai sei ou faapupulaina atu lenei mataupu faavae e ala i se aafiaga patino. A o ou talavou, sa ou filifili ai e sauniuni mo se suega ulufale i aoga faapisinisi i Farani. O lena sauniuniga, na atoa le tausaga, sa matua faigata ma sa manaomia ai lo’u galue i aso uma. I le amataga o le tausaga, sa tonu ia te au po o le a lava le mamafa o le galuega, o le a ou le faatagaina lava a’u suesuega e taofia ai au mai lo’u alu i sauniga i Aso Sa po o le auai atu i vasega inisitituti taitasi i le vaiaso. Sa ou ioe foi e fai ma failautusi i la’u uarota a talavou nofofua matutua, lea e tele itula o vaiaso taitasi e alu ai. Sa ou talitonu o le a silafia e le Alii lo’u faamaoni ma o le a fesoasoani mai ia te au ia ou ausia o’u faamoemoega.
I le faaiuga o le tausaga, ina ua oo mai le suega, sa ou lagonaina ua ou faia le mea silisili. Sa atili foi ona ou matua faamaoni i a’u tatalo ma anapogi. Ina ua ou taunuu atu i le suega o le a’oga aupito faatuatuaina, sa matua atoa lo’u talitonuga o le a tali mai e le Alii o’u manaoga. Ae paga lea, na matua ese le mea na tulai mai nai lo le mea sa ou faamoemoeina. O le suega faatalatalanoa i la’u mataupu ou te aupito malosi ai, o se mala e lei faamoemoeina---na ou maua se togi e le’i pasi na ou le mafai ai ona ou ulufale atu i lenei a’oga sa ou moomoo i ai. Sa ou matua le fiafia lava. Na faapefea ona tuulafoaiina au e le Alii ae sa ou tumau i lo’u faamaoni?
Ina ua ou alu atu i la’u suega faatalatalanoa mo le a’oga lona lua i la’u lisi, sa tumu au i le faaletonu ma le le mautonu. O le aoga lenei, o le suega na sili ona taua o se faatalanoaga e 45-minute ma se laulauāfono e taitaifono ai le faatonusili o le aoga. Sa lelei lava le amataga o le faatalanoaga, … seia oo ina ua fai mai se fesili e matua uiga ese lava: “Matou te iloa na tele lau tapenapenaga mo lenei suega. Peitai, matou te fia iloa po o a au gaoioiga i fafo atu o au suesuega.” Sa misi se ta o lo’u fatu! Mo le tausaga e tasi, na o le lua lava mea sa ou faia: o le suesue ma alu i le lotu! Sa ou iloaina o se taimi o le mea moni. Sa ou fefe nei faauiga sese e le laulauāfono lo’u auai i le Ekalesia. Peitai, mo se sekone, sa ou faia ai se faaiuga ia ou tumau faamaoni i a’u mataupu faavae.
Sa ou fai atu: “O au o se tagata o Le Ekalesia a Iesu Keriso o le Au Paia o Aso e Gata Ai.” Pe 15 minute pe a, sa ou faamatalaina ai a’u gaoioiga i le Ekalesia: o sauniga i le Sapati, vasega inisitituti, ma o’u tiute o se failautusi a le uarota.
Ina ua uma, sa saunoa le faatonusili o le aoga: “Ua e iloa, ua ou fiafia ina ua e fai mai lena tala. A o ou talavou, sa ou aoga i le Iunaite Setete. O se tasi o a’u uo mamae o se Mamona. O se alii talavou maoae, o se tasi sa i ai ni uiga auaumama lelei tele. Ou te mafaufau i Mamona o ni tagata lelei tele.”
Oka se faamama avega! O lena aso na ou maua ai se tasi o togi aupito sili, lea na mafai ai ona ou ulufale i lenei aoga faatasi ma se faamamaluga.
Sa ou faafetai i le Alii mo Lona agalelei. Peitai, o le taimi lena, sa le mafai ona ou taliaina lo’u le āu i le a’oga e sili ona manaomia. Sa umi se taimi na ou teuina ai i lo’u loto se lagona o le toilalo ma le faaitu’au. E tele tausaga faatoa ou malamalama i le faamanuiaga ofoofogia na i ai i lo’u le au i le a’oga na ou moemiti i ai. I le a’oga lona lua, sa ou feiloai ai i ni tagata taua. O le aoga o lo’u mafuta ma i latou na iloga i le taimi atoa o la’u matata, ma o loo taua pea lava foi i le taimi nei i lo’u olaga ma olaga o lo’u aiga. Ua ou iloa nei, e oo lava i lena taimi o lo’u talavou, sa taialaina e le Alii o’u laasaga ma le silafia lelei o le misiona o le a Ia poloaiina au e faataunuu i se taimi mulimuli ane i lo’u olaga
Ou uso e ma tuafafine, a uma ona e faia mea uma i lou malosi, afai e le tulai mai mea i le ala na e faamoemoe i ai, ia e sauni e talia le finagalo o lou Tama Faalelagi. Ua tatou iloa o le a Ia le tuuina mai lava se mea ia i tatou e lē mo lo tatou lelei. Faalogologo mo lena leo faamafanafana e musumusu mai i ou taliga, “Aua ua i ai tagata uma i o’u lima; ia filemu ma iloa o A’u o le Atua” (MF&F 101:16).
Sa ou matamata talu ai nei i se ata faamomoiloto na toe faamatala ai le talafaasolopito o vaega o taavaletosolima a Uili ma Matini. Ia Me 1856, sa i ai ni vaega se lua o tagata e silia ma le afe le Au Paia na tuua Egelani ae malaga mai i Iuta. Ina ua latou taunuu i le ono masina mulimuli ane i le Vanu o Sate Leki i le faaiuga o la latou malaga matautia, e silia ma le 200 i latou na le’i maua. O le toatele na maliliu i ma’i, fiaaai, po o le lailoa i le ala e tau atu i le nuu na latou ta’ua o “Siona.”
O se tasi o paionia sa i ai i le ata na matua faagaeetia ai lava au. Na ia faatumulia nei vaega o tagata i ona uiga malie ma le naunautai. Peitai, sa le pei o ia o le tele o paionia. O se alii faatinoiti ma e matua le atoatoa lona malosi, ae o ia lava o se vavega! Sa ou aoaoina o lenei paionia lototoa o Robert Pierce o Cheltenham, Egelani.
Sa faamatalaina o ia e se tasi o ana soa i le malaga, “o se pipili aupito tuga ua ou vaai i ai i le malaga. E pe atoa le pito i lalo o lona tino, ma sa matua leaga faia lava lona tino, ae sa malosi lona faatuatua. Sa mafai e ia ona uunaia o ia lava i se saoasaoa e maofa ai, i le faaaogaina o tootoo.”11
I se tasi aso na sese ai le ala na alu ai Robert Pierce ma ua ia le iloa ai le aumalaga. E toatele tamaloloa na o e sue mai o ia, ma sa iu ina maua atu o ia i se tulaga matautia. Ou te ta’ua a latou upu:
“Sa matou vaaia se laau tele ma ni luko lapopoa faaefuefu o feosofi ane ai, ma ni aeto o faapepepe ane i luga o le laau e faatalitali mo le taimi e uma ai lona faataio ma le fesasaa’i o ona tootoo ae se’i tulioso ifo i ona luga ma faaumatia o ia a o faapupuu ai i le tafue o le laau. …
“O le taimi lea na matou taunuu atu ai ma laveai o ia mai lenei mala semanu e oo ia te ia, ma ave o ia ma tuu i luga o le taavaletoso na matou aumaia, faanofolelei ai, ma matou toe foi atu i le tolauapiga.”
Ia, o se vaaiga i le uiga maoae o Robert: “Sa tauanau e si alii i matou e tuu o ia e savali aua sa fai mai na ia folafola mai … ina ua amata la matou faigamalaga, o le a savali i mita uma o le ala e tau atu i le Aai o Sate Leki.”
Ae, o le vaega faanoanoa o lenei tala: “Ae ui o lea, sa na ona matou faasaoina o ia e malaga mo na o ni nai aso, aua o le maea ai o le aso lona ono o le savaliga na muta ai ona mafatiaga i lenei lalolagi, ma sa tanumia o ia i autafa o le Vaitafe o Elkhorn.”12
Na ta’ua e Sister Jolene Allphin, o le na tuufaatasia le tala ia Robert Pierce, e uiga ia te ia: “O se mea ofoofogia moni lava ona sa savalia e Robert Pierce le 600 maila i ona tootoo a o lei maliu o ia i faigata o le ala. O le faanaunauga o lona loto ia faapotopoto faatasi ma le Au Paia i Siona, ma ia aua nei avea o ia o se avega mamafa i se tasi o le au malaga. … E lei manao Robert e avea o ia ma faalavelave pe ese se faiga o ia.”13
Sa ou fesili ia te au lava ia i le fesili lenei: Mata aisea na tuu ai e le Atua lenei tagata faatuatua tele e oti i le ala i ni nai aso mulimuli ane, a o lea na laveaiina i se ala faavavega mai luko ma aeto?
O lona oti o se tasi sa sili ona toafimalie. I le ata, na ia fai mai ai, e lata i le faaiuga:
“Na ta’u mai ia te au e faifeautalai, e taua au ma e i ai se aso o le a ou maoae ai! ! …
… Sa ou manao lava i se tino malosi. A o lea, o le a ou maua. A outou taunuu i Siona, mafaufau mai ia te au.”14
A ou mafaufau ia Robert Pierce, ou te manatua upu Paulo i lana tusi i tagata Eperu:
“Na oti i latou nei uma lava o faatuatua, e le’i maua mea na folafolaina, a ua iloa ai e i latou a e mamao, na mautinoa foi, ma latou talia, ma le fiafia, ma latou tautino mai o tagata ese i latou ma aumau i le lalolagi.
“… O i latou o e fai mai upu faapena, ua latou matua faapea mai o loo saili e i latou lo latou lava nuu. …
“A ua naunau i latou lava i le nuu e sili ona lelei, o le faalelagi lea” (Eperu 11:13–14, 16).
I le faaiuga, na iloa e Robert Pierce o lona taunuuga faaiu lava o le malo o le lagi, ae le o le Vanu o Sate Leki.
Ma e faapena uma lava i tatou. O folafolaga a le Alii e faamautinoa ai lo tatou taunuuga faaiu. E eseese le faasologa o le faigamalaga mo i tatou taitoatasi e tusa ma le muai silafia a le Atua. E ono suia o tatou tulaga, e ono tulai mai mea e lei faamoemoeina, e ono tulai mai ni luitau, ae o folafolaga a le Atua ia i tatou, e faamautinoa e ala i lo tatou faatuatua.
Na matagofie le otootoina e Sister Anne C. Pingree o le uiga o le faatuatua i folafolaga a le Atua. Sa amata i lona sii maia o le saunoaga a Elder Bruce R McConkie e faapea:
“‘O le faatuatua i lona foliga atoatoa ma le mama, e manaomia ai se mautinoa e le maluelue ma le . . . talitonuga mautu o le a faafofogaina e le [Atua] a tatou aioiga ma talia a tatou talosaga i Lana lava taimi. O le talitonuina o lena mea, e mafai ai foi e i tatou ona ‘tutu mausali i le faatuatua’ i le asō ma a taeao.”
Ona faaauau lea o le saunoaga a Sister Pingree:
“E le afaina po o fea tatou te nonofo ai ae po o a foi tulaga o o tatou tagata taitoatasi. O lo tatou ola amiotonu ai i aso taitasi, e mafai ona faapupulaina ai se faatuatua ia Iesu Keriso lea e ati le vaai i talaatu o le ulu tiga, lē fiafia, ma folafolaga e le faataunuuina. O se mea e mamalu le i ai o se faatuatua e mafai ai ona tatou naunau atu i lena aso ‘o le a taunuu ai mea uma na folafola mai i le Au Paia’” (“Vaaia o Folafolaga i se Mea Mamao.’”15
Ou uso e ma tuafafine, o tulaga ua i ai nei lo’u olaga ua matuai ese lava mai le mea sa ou fuafuaina ao ou pei o outou. Peitai, ou te le talitonu sa sili atu so’u fiafia. Afai e tuuina mai ia te au, ina ua 20 o’u tausaga, le tala o lo’u olaga e oo mai i le taimi nei, ou te manatu ou te sainia lava e aunoa ma se faatuai i lena taimi!
E Susulu Lo Outou Lumanai e Pei foi o Lo Outou Faatuatua
Ou te fia talanoa atu e uiga ia te au ma Valérie. O le tele ona ou mafaufau loloto i le aluga o o ma’ua olaga, o le tele foi lena o lo’u talitonu o le mea na faia ai le eseesega o le, taimi a o ma talavou sa tutusa a ma’ua vaaiga mamao i le ola e faavavau. Sa ma mananao e amatalia se aiga e faavavau. Sa ma iloaina le mafuaaga na ma i ai i lenei lalolagi, ma o ma’ua faamoemoega e faavavau. Sa ma iloaina e alofa le Atua ia i ma’ua ma sa matua taua i ma’ua i Lana silafaga. Sa i ai lo ma talitonuga atoa o le a Ia tali mai i a ma’ua tatalo i Lana ala ma i le taimi Na te silafia ua lelei. Ou te le iloa pe na ma saunia e talia Lona finagalo i mea uma, aua o se mea lena sa tatau ona ma aoaoina---ma o loo faaauau pea ona aoaoina. Peitai, sa ma mananao e faia le mea sili ma te mafaia e mulimuli ai ia te Ia ma faapaiaina i ma’ua lava mo Ia.
Ou te molimau atu, faatasi ai ma Peresitene Monson, “e susulu lo outou lumanai e faapei o lo outou faatuatua.” E tele atu le faalagolago o lo outou fiafia i mataupu faavae tou te filifilia nai lo tulaga e faavavau o lo outou olaga. Ia faamaoni i nei mataupu faavae. Ua silafia oe e le Atua ma e alofa ia te oe. Afai e te ola e tusa ai ma Lana fuafuaga e faavavau ma afai e te faatuatua i Ana folafolaga, ona susulu lea o lou lumanai!
O i ai ni au miti ma ni sini? Lelei tele! Galue ma lou loto atoa ina ia ausia. Ona tuu atu lea i le Alii o mea e totoe. O le a Ia taitai oe i mea e le mafai ona taitaia e oe lava; O le a Ia faia oe i le mea e te le mafai ona faia e oe lava.
I taimi uma, ia e talia Lona finagalo. Ia e nofo sauni e alu i le mea Na te poloaiina oe e te alu i ai, e fai le mea Na te poloaiina oe e fai. Ia avea oe ma alii po o le tamaitai o loo Ia faafaileleina oe e avea ai.
Ou te tatalo ia e lagonaina le alofa o lo tatou Tama Faalelagi i lou olaga, ia e iloa pe faapefea ona e faatuatuaina oe lava e pei ona Ia faatuatuaina oe. Ou te tatalo ina ia e faamaoni e le aunoa, i taimi uma ma i nofoaga uma. Ou te alofa tele ia te outou ma e loloto lo’u faananau atu ma lo’u faaaloalo i le avea ai o outou ma faataitaiga ma malosiaga i le lalolagi atoa.
Ou te molimau atu o le olaga lenei o se taimi matagofie tele o le faavavau. Ua tatou i ai iinei ma se sini mamalu, ia saunia e fetaiai ma le Atua. O loo soifua Lona Alo o Iesu Keriso, ma o Lana Togiola o se meaalofa e le iu o le alofa lea e tatala ai faitotoa i se fiafia e faavavau. Ua toe i ai nei Le Ekalesia a Iesu Keriso i le lalolagi, ma se perofeta a le Atua o loo taiulu ai. O se matua fiafiaga lava ma se faamanuiaga le avea ma se tasi o lenei Ekalesia. I le suafa o Iesu Keriso, amene.
© 2012 Puletaofia e le Intellectual Reserve, Inc. Ua taofia aia tatau uma. Faamaonia le faa-Peretania: 5/12. Faamaonia le faaliliuga: 5/12. Faaliliuga o le We Are the Architects of Our Own Happiness. Samoan. PD50039056 890
Show References
-
1. Tagai Thomas S. Monson, “Maliu Maia i le Konafesi,” Ensign po o le Liahona, Nov. 2012, 4–5.
-
2. Dieter F. Uchtdorf, “E Uiga i Faanoanoaga ma Filifiliga,” Ensign po o le Liahona, Nov. 2012, 23.
-
3. Dieter F. Uchtdorf, “Aua Nei Galo Au,” Ensign po o le Liahona, Nov. 2011, 122–23.
-
4. Tagai Pindar (ca. 522–443 B.C.), Pyth. 2.72.
-
5. L‘âge de raison or With Love … from the Age of Reason, directed by Yann Samuell (France, 2010; USA, 2011), motion picture.
-
6. “Souviens-toi,” Cantiques (1993), no. 179.
-
7. Discourses of Brigham Young, sel. John A. Widtsoe (1954), 269.
-
8. The Lion King, faatonutonu e Rob Minkoff and Roger Allers (1994; Walt Disney Studios Home Entertainment, 2011), DVD.
-
9. Thomas S. Monson, “Ia Outou Lototetele,” Ensign po o leLiahona, Me 2009, 92.
-
10. Winston Churchill, quoted in John Charmley, Churchill: The End of Glory, A Political Biography (1993), 20.
-
11. John William Southwell, quoted in Jolene S. Allphin, Tell My Story, Too, 8th ed. (2012), 287.
-
12. Southwell, in Tell My Story, Too, 287.
-
13. Allphin, Tell My Story, Too, 288.
-
14. 17 Miracles, directed by T. C. Christensen (2011; EXCEL Entertainment and Remember Films, 2011), DVD.
-
15. Anne C. Pingree, “Faataunuuina o Folafolaga Na Iloa Mamao Atu,” Ensign or Liahona, Nov. 2003, 14–15.


text:
Vaega 11
1–6, O e e galulue i le tovine o le a latou maua le olataga; 7–14, Saili le poto, alaga atu le salamo, faalagolago i le Agaga; 15–22, Tausi i poloaiga, ma suesue i le afioga a le Alii; 23–27, Aua le teena le agaga o faaaliga ma valoaga; 28–30, O e latou te talia Keriso e avea ma atalii o le Atua.
1 Ua le pine ona oo mai o se galuega tele ma le aofoofogia i totonu o le fanauga a tagata.
2 Faauta, o Aʼu o le Atua; auai mai i laʼu eupu, lea ua vave ma imamana, ua omaai sili atu nai lo se pelu mata-lua, i le vavaeina o sooga ma le su o ivi; o lea ia uai mai ai i laʼu upu.
3 Faauta, ua asinasina le fanua, ua saunia e selesele; o lea, ai se e fia selesele ia tuu atu o ia e sasau atu lana selesaito ma lona malosi, ma selesele mai manū o ao, ina ia mafai ona eteu e ia mo lona agaga le iolataga tumau-faavavau i le malo o le Atua.
4 Ioe, ai se e fia sasau atu lana aselesaito ma selesele mai, o ia lava lea ua valaaulia e le Atua.
5 O lea, afai e te aole mai ia te aʼu o le a e mauaina; afai e te tuitui mai o le a tatala atu ia te oe.
6 O lenei, ona ua e ole mai, faauta, Ou te fai atu ia te oe, tausi i aʼu poloaiga, ma saili e aumai ma faatu le faamoemoe o aSiona.
7 Aua le saili mo aʼoa ae mo le epoto; ma, faauta, o le a fofola atu ia te oe mealilo o le malo o le Atua, ma ona faamauoaina ai lea o oe. Faauta, o ia o lē e mauaina le ola e faavavau, ua mauoa.
8 E moni, e moni, Ou te fai atu ia te oe, e pei ona e manao mai ia te aʼu o le a faapea lava ona faia ia te oe; ma, afai e te manao i ai, o le a avea oe ma ala o le faia o mea lelei e tele i lenei tupulaga.
9 aIa lē fai atu se mea i lenei tupulaga tau lava o le esalamo. Tausi i aʼu poloaiga, ma fesoasoani e aumai i luma laʼu galuega, e itusa ma aʼu poloaiga, ma o le a faamanuiaina ai oe.
10 Faauta, ua ia te oe se ameaalofa, pe o le a e maua se meaalofa pe afai e te manao i ai mai ia te aʼu i le faatuatua, faatasi ma le loto efaamaoni, i le talitonu i le mana o Iesu Keriso, po o loʼu mana lea o loo tautala atu ia te oe;
11 Ona, faauta, o Aʼu lava lea o loo tautala atu; faauta, o Aʼu o le amalamalama e susulu atu i le pouliuli, ma Ou te tuu atu ia te oe nei upu e ala i loʼu emana.
12 Ma o lenei, e moni, e moni, Ou te fai atu ia te oe, ia tuu atu lou afaalagolago i le eAgaga lena lea na te taitai ia fai mea lelei—ioe, ia fai mea sao, ia isavali ma le olotomaualalo, ia ufaamasino ma le amiotonu; ma o loʼu Agaga lea.
13 E moni, e moni, Ou te fai atu ia te oe, o le a Ou faaali atu ia te oe ʼai loʼu Agaga, lea o le a afaapupula ai lou emafaufau, lea o le a faatumulia ai lou agaga i le iolioli;
14 Ma ona e iloa ai lea, pe o le a e iloa i lenei mea, i le faatuatua i le talitonu mai ia te aʼu o le a e mauaina, mea uma o soo se mea e te manao mai ai ia te aʼu, ua faatatau i mea o le aamiotonu.
15 Faauta, Ou te poloai atu ia te oe ua lē manaomia ona e manatu e faapea ua valaaulia oe e te talai atu seia avalaaulia oe.
16 Faatali umi laitiiti atu, seia e maua laʼu upu, laʼu apapa, laʼu ekalesia, ma laʼu talalelei, ina ia mafai ona e iloa ma le mautinoa laʼu mataupu faavae.
17 Faauta ona oo lea ina, tusa ai ma ou manao, ioe, o le a faia lava ia te oe e tusa ai ma lou faatuatua.
18 Tausi i aʼu poloaiga; taofi lou filemu; aioi atu i loʼu Agaga;
19 Ioe, apipii mai ia te aʼu ma lou loto atoa, ina ia mafai ona e fesoasoani i le aumaia i le malamalama o mea na ua fetalaia—ioe, le faaliliuga o laʼu galuega; onosai seia maea ona e faataunuuina.
20 Faauta, o lau galuega lenei, e atausi i aʼu poloaiga, ioe, ma lou manatu atoa, mafaufau ma lou malosi atoa.
21 Aua le saili e talai atu laʼu upu, ae ia muamua saili ia amaua laʼu upu, ona matala ai lea o lou laulaufaiva; ona oo lea, afai e te manao i ai, o le a e maua loʼu Agaga ma laʼu upu, ioe, le mana o le Atua i le faatalitonuina o tagata.
22 Ae i le taimi nei ia taofi lou filemu; suesue i alaʼu upu lea ua uma ona alu atu i totonu o le fanauga a tagata, ma esuesue foi i ilaʼu upu lea o le a alu atu i totonu o le fanauga a tagata, po o lena lea o loo faaliliuina nei, ioe, seia oo ina e maua mea uma o le a Ou otuu atu i le fanauga a tagata i le tupulaga lenei, ma ona faaopoopo atu ai lea i ai o mea uma.
23 Faauta o oe o aAilama, loʼu atalii; esaili le malo o le Atua, ma o le a faaopoopo atu mea uma e tusa ma le mea ua tonu.
24 aAti aʼe i luga o laʼu papa, o laʼu etalalelei lea;
25 Aua le teena le agaga o afaaaliga, po o le agaga o evaloaga, aua oi talofa ia te ia o lē e teena ia mea;
26 O lea, ia ateu i totonu o lou loto seia oo mai le taimi lea ua i loʼu poto e te alu atu ai.
27 Faauta, Ou te tautala atu ia te i latou uma ua i ai manaoga lelei, ma ua asasau atu a latou selesaito e selesele mai.
28 Faauta, o Aʼu o aIesu Keriso, le Atalii o le Atua. O Aʼu o le ola ma le emalamalama o le lalolagi.
29 O Aʼu lava lea o lē na alu atu i oʼu lava ae sa lē talia aʼu e oʼu lava;
30 Peitai e moni, e moni, Ou te fai atu ia te oe, o le toatele o i latou e talia aʼu, i latou lava ia o e e talitonu i loʼu igoa, o le a Ou tuu atu ia te i latou le amana e avea ai ma eatalii o le Atua. Amene.


text:
Silia 70 tamaiti mama’i asia Foma’i ...
Faapitoa Tamaiti mai Oregon
E silia i le to’a 70 alo ma fanau a le atunu’u o lo o a’afia i le gasegase o le fatu, na mafai ona asia e se aumalaga o foma’i faapitoa mo tamaiti i le masina na te’a nei.
O lea aumalaga e to’alima foma’i na malaga mai ai, o i latou nei o foma’i mo le gasegase o le fatu mo tamaiti mai le Iunivesite o le Soifua Maloloina i le aai o Portland, Oregon, ma o latou faatinoina ai se auaunaga ofo fua e aunoa ma se totogi, e ala lea i le siakiina o fanau o lo o aafia i le gasegase o le fatu i le falemai o le LBJ i Fagaalu.
Na taua e le afioga i le alii Senatoa ia Fuata Dr. I’atala, o ia fo’i o se foma’i faapitoa mo fanau, o lenei auaunaga ofo fua mo fanau a le atunuu, ua mafai ai ona siaki fua fanau ma tuuina atu talavai faapitoa mo latou gasegase.
“O nisi o fanau sa mafai ona siakiina ua tulaga manuia i latou, ae o isi fanau ua auina atu i fafo mo togafitiga, i lalo o le fesoasoani a le aumalaga lenei e aunoa ma se totogi,” o le saunoaga lea a le alii Senatoa ia Fuata ina ua tula’i e faatu se mau e pasia ai le Iugafono Malilie faatasi a le Senate, e momoli ai le agaga faafetai i fomai faapitoa na malaga mai, e tusa ai o le latou galuega fesoasoani sa ofoina atu mo fanau a le atunuu.
O le aumalaga e aofia ai le Faatonu o le polokalame ia Laurie Armsby, faatasi ai ma fomai fesoasoani e pei o Rachel Sunstrom, Jennifer Huan, Christopher Marcella ma Ashley Armsby
I se vaega o le iugafono o loo taua ai e faapea, e le tau toe faailoaina tulaga o foma’i e a’oa’oina i totonu o le malo tele o Amerika, i le maoa’e o le latou tomai i le faatinoina o latou tiute i soo se tautua e aoaoina ai i latou, aemaise lava i le tausiga o le soifua maloloina o tagata.
“O le mea moni, e le gafatia e Amerika Samoa ona totogi ma faa faigaluega foma’i faapitoa faapenei, ae o le asiasiga a foma’i faapitoa nei o loo i ai le tomai faapolofesa, ua alaga tatau ai ona o tatou faafetaia la latou galuega fesoasoani sa ofoina mai, ina ua mafai ona o latou faasaoina nisi o ola o tatou fanau,” o se vaega lea o le iugafono a le Senate.
I faamaumauga tusitusiga mai le falemai o loo taua ai, o le 44% o fanau e fananau mai i Amerika Samoa, e aafia i latou i gasegase matuia e aofia ai ma le fatu, ma o nisi lava o i latou nei e i’u lava ina maliliu a’o tau togafitiina pea i latou.
Fai mai le iugafono, o nisi o taimi, e faafuasei ai ona asia Amerika Samoa e ni aumalaga faapitoa faapenei, mo le ofoina mai o se tautua o loo moomia e aunoa ma lo latou faailoaina mai.
E ui i se tulaga faanoanoa i le puupuu o le taimi na faatinoina ai lenei asiasiga, peitai ua tele se sao mo le faasaoina o soifua o nisi fanau, ina ua mafai ona siaki ma vaaia fanau e toa 75 i le tolu aso, tusa lea e tai 25 na vaai ma siaki i le aso e tasi.
E talitonu le Fono, e ui i le tulaga motu ese ai o Amerika Samoa mai lona tulaga i faafanua o isi setete ma teritori o le malo tele o Amerika, ae ua filifilia lava e lenei aumalaga Amerika Samoa e aumai i ai la latou faamuamua, e pei ona o latou asia ai tatou ia Novema o le tausaga 2011, lea foi ua latou toe asia tatou i le masina o Iulai o le tausaga nei ma le faamoemoe, e toe malaga mai foi i le tausaga fou.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tala o Faamasinoga
DANNY MASE
O le aso 26 Ianuari 2012 ua faatulaga e fofogaina ai le fa’asalaga a le Faamasinoga Maualuga, fa’asaga ia Danny Mase, lea ua ta’usala i le moliaga o le fa’ao’olima i le tulaga lua, o se solitulafono e mafai ona loka ai seisi i le lima tausaga, po o se salatupe e $5,000 po o fa’asalaga e lua.
Na molia Mase i le tulafono ina ua na togia se ta’avale i se fagu pia ma manu’a ai foliga o se ‘alu’alutoto e lua tausaga.
I se vaega o le maliliega ua sainia e Mase ma le malo, ua ta’utino ai Mase i lona faia o gaioiga e pei ona molia ai o ia.
Sa ta’utino Mase i luma o le fa’amasinoga, e na te le’i faia lenei tulaga ma se fa’amoemoega e manu’a ai se tasi.
Ua malilie loia a itu e lua o le a faatali le tuuina atu o ni a laua faafinauga mo se faasalaga e ono tuuina atu mo Mase, se’i maea ona laua faitauina se ripoti mai le Ofisa Faanofovaavaaia e uiga i lenei mataupu, peitai ua malamalama Mase ma iloa, tusa lava pe talosaga loia i le faamasinoga mo se faasalaga mama mo ia, e pule le faamasinoga pe talia pe teena ia fautuaga.
Ina ua talia e le faamasinoga le maliliega a Mase ma le malo, na talosaga ai loa le malo ina ia solofua isi moliaga uma o loo totoe ai faasaga i le ua molia, lea foi na talia e le faamasinoga.
ASOTASI MAIAVA
O le alii talavou e 20 tausaga lea na to’atolu i ai alii na osofaia le faleoloa o Mu i Ottoville, ua ia ta’utino i luma o le Fa’amasinoga Maualuga i le vaiaso na te’a nei, e fa’amaonia lona fesoasoani i isi tagata i le solia o le tulafono o le faomea faamalosi, ina ua latou ulufale ma ni alii se toalua e laiti i lalo o le tulafono i totonu o le faleoloa, ma latou gaoia ni oloa sa i totonu.
O le alii o Asotasi Maiava na uluai tu’ua’ia e le malo i moli’aga mamafa e aofia ai le faomea i le tulaga muamua, taupulepule e fa’atino le solitulafono o le faomea, atoa ai ma le faaaoga faasolitulafono o se a’upega.
Ae i lalo o le maliliega sa ia sainia ma le malo, lea foi na talia e le faamasinoga i le vaiaso na tea nei, ua tausalaina ai o ia i le moliaga o le taupulepule ma nisi e faatino le solitulafono o le talepe fale, ae solofua ai e le faamasinoga isi moliaga o loo totoe ai.
I le tali ioe ai o Maiava i le solitulafono e pei ona tausalaina ai o ia sa ia taua ai e faapea, sa latou taupulepule ma ni alii laiti se toalua, e 14 tausaga ma le 17 tausaga le matutua, ina ia latou osofaia le faleoloa o Mu i Ottoville, i le taimi sa faia ai sa latou inugapia.
Na fa’amaonia e Maiava lona avatua o se fana pepelo ma latou ulufale fa’amalosi ai i totonu o le faleoloa, ma latou ave faamalosi ai ni oloa e pei o pepe faitelefoni, pepa sikaleti, ma se vaega tupe laititi mai totonu o le faleoloa.
Ua malamalama Maiava i vaega uma o le latou maliliega ma le malo lea ua talia e le faamasinoga, e aofia ai le pule o le faamasinoga pe talia ni fautuaga o le a tuuina atu e loia mo se faasalaga mo ia.
Ua ia malamalama foi, e le mafai ona toe suia lana tali ioe ua tuuina atu pe afai e tuuina mai se faasalaga a le faamasinoga ae le tusa ai ma lona manao.
O lo o taofia pea i le toese le alii o Maiava e faatali ai le aso 26 Ianuari 2012 lea ua faamoemoe e lau ai lona faasalaga.
SOPI SENIO
Na te’ena e Sopi Senio tu’uaiga o le fa’ao’olima i le tulaga muamua ma le fa’atupu vevesi i nofoaga faitele, ina ua tulai i luma o le Faamasinoga Maualuga i le vaiaso na tea nei. I lona te’ena ai o tuuaiga a le malo, ua faatulaga ai loa e le faamasinoga lana uluai iloiloga e faia lea i le aso 23 Ianuari 2012.
O le moliaga mamafa o lo o tu’ua’ia ai Senio, na afua mai i se fa’alavelave na tulai mai i le amataga o le masina nei i Leone, ina ua ia so’aina se isi alii i lana taavale, e mafua mai i se feeseeseaiga tau i fanua.
Ua tatala i tua Senio mai i le falepuipui, i lalo o ni poloa’iga mai i le fa’amasinoga, ina ua mae’a ona ia totogia le $25,000 e pei ona sa fa’atulaga e le fa’amasinoga.
PIO FAGAAUTAU
O le alii talavou lea o lo o tu’uaia i lona ulufale faamalosi lea i totonu o le fale a se tasi o lona au aiga i Amaluia, ma ia gaoia ai ni meaaoga mai totonu o le fale, ua faatulaga e le faamasinoga maualuga le aso 13 Ianuari 2012 e faia ai le ulua’i iloiloga o lana mataupu.
Na te’ena e le alii o Pio Fagaautau moliaga o le talepe fale i le tulaga muamua ma le gaoi ina ua tulai i luma o le faamasinoga maualuga i le aso Faraile na tea nei, ma o lana loia o Leslie Cardin na faaleoina lana tali tetee faasaga i tuuaiga a le malo.
I fa’amaumauga a le fa’amasinoga o lo o taua ai, pe tusa o le itula e 5:00 i le vaveao o le aso 8 Tesema, o lo o tu’ua’ia ai e le malo na ulufale faamalosi ai Fagaautau i totonu o le fale o se tasi o lona auaiga i Amaluia, ma ia gaoia ai se telefoni, seevae atoa ai ma se tinoitupe.
O lo o taofia pea i le toese i Tafuna le ua molia ina ua le mafai ona ia totogia le $15,000 lea ua faatulaga e tatala ai o ia i tua.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Ua i luma o le Faamasinoga Feterale i Okalani i Kalefonia, se fautuaga a le malo feterale, mo se faasalaga e tatau ona tuuina atu mo Julie Matau, lea sa avea ma faatonu o vaega tupe o le feterale a le Ofisa o le U’una’i Legal Service Corporation, lea ua tapunia nei, atoa ai ma lana tama teine o Andrea Matau, lea sa fesoasoani ia te ia.
O Julie Matau, 49 tausaga le matua, na tali ioe i le moliaga o lona tuuina atu o ni faamaumauga sese, ae o Andrea Matau na tali ioe i le moliaga mama o lona gaoia o tupe a le feterale.


text:
Loka i le 5 tausaga i le gaoi
O le alii e 19 tausaga lea na o latou osofaia ma nisi le faleoloa o le SamoaOne.com i Tafuna, ua fa’asala e le Fa’amasinoga Maualuga i le to’ese i Tafuna mo le umi e 5 tausaga, o se tasi lea o tuutuuga o lana faanofovaavaaia e 15 tausaga.
E ui e tusa ma le $10,000 le tau aofai o meatotino sa gaoia i lenei osofaiga, peitai e lei poloaina e le faamasinoga le toe totogiina atu lea e le alii o Fotu Aokusitino i le kamupani na aafia, ae ua fautuaina e le faamasinoga le malo, o loo i ai le avanoa e mafai ai ona faila e le kamupani na aafia sana tagi i le Faamasinoga faasaga i le ua molia, mo le toe totogiina atu lea o meatotino uma sa faaleagaina ma gaoia.
Ao lei tuuina mai le fa’asalaga a le fa’amasinoga fa’asaga ia Aokusitino, na saunoa le alii fa’amasino sili ia Michael Kruse, mai tausaga e tele talu ona avea o ia ma faamasino, o se tasi lenei o mata’upu ua ia maitauina le tula’i so’o mai, o le a’afia o nisi o pisinisi i gaioiga fa’asolitulafono ma fa’aletonu ai le tamaoaiga o ia pisinisi, e pei o le fa’alavelave lea ua ta’usalaina ai Aokusitino.
O se pisinisi na mafai ona fa’ailoa mai e Kruse sa a’afia i faiga faasolitulafono nei e aofia ai le Swiss Jewelry, lea sa ola ma manuia taumafaiga peitai ua afaina le itu tau tupe ona o faiga nei.
Saunoa Kruse, o ituaiga amioga nei, e le gata ua a’afia ai le tulaga ola lelei o pisinisi, ae ua a’afia ai ma le tamaoaiga o le atunu’u ma aiga, ina ua pe le pisinisi ma le toe maua ai galuega sa galulue ai tagata e fesoasoani ai i le tausiga o latou aiga.
Na talosaga le ua molia i le faamasinoga mo se isi avanoa mo ia, ina ua maea ona ia faatoese e tusa ai o le solitulafono sa ia faia. Na taua e Aokusitino, e le o se taimi muamua lenei ua tulai ai i luma o le faamasinoga ona o solitulafono tau i le talepe fale ma le gaoi.
Sa ia faatoese foi i ona matua e tusa ai i lona le usitai ma lona le faalogo, lea ua mafua ai ona saisaitia lona olaga i le toese.
Na talosaga le loia a Aokusitino o Leslie Cardin i le fa’amasinoga ina ia fa’anofova’ava’aia le ua molia, ma ia tu’uina atu i ai nisi o polokalama e fesoasoani ai i lona olaga. Na taua e Cardin i le fa’amasinoga, e ui o lea ua ta’utino le ua molia e le o se taimi muamua lea ua tulai ai i luma o le faamasinoga ona o solitulafono faapea, peitai e i ai lona talitonuga e manaomia lava se fesoasoani mo ia.
E ui e lei tetee le loia a le malo e faanofovaavaaia le ua molia, peitai sa ia finauina se faasalaga faafalepuipui e tuuina atu ia te ia.
Na taua e le tamaitai loia o Mitzie Folau i le faamasinoga, e le o se taimi muamua lenei ua tausala ai le ua molia i ituaiga solitulafono nei.
Na fesili Kruse ia Folau pe o le a le taimi mulimuli na asiasi ai i le toese i Tafuna, na tali Folau pe a ma le lua masina talu ai, ae na saunoa Kruse, o vaiaso uma lava e asiasi ai le Ofisa Faanofovaavaaia i le toese i Tafuna, ma o iina lea o loo maua mai ai e le faamasinoga nisi o faamatalaga e faatatau i le toese, ma faafitauli o loo tulai mai ai, e le gata i le toatele o pagota o loo taofia ai, ae foliga mai foi o le faatele ma le umi e taofia ai se tagata i totonu, o le faateteleina foi lena o le leaga o lona olaga.
O Aokusitino na uluai tuuaia e le malo i moliaga o le talepe fale i le tulaga muamau, gaoi atoa ai ma lona taliaina o ni oloa sa ave faagaoi, ae i lalo o le maliliega sa ia sainia ma le malo lea foi na talia e le faamasinoga, sa ia tali ioe ai i le moliaga o le talepe fale, ae solofua isi moliaga e lua o loo totoe ai.
I faamaumauga a le faamasinoga, o loo taua ai le faatonu e Aokusitino o ni alii laiti se toatolu latou te talepe ma osofai le faleoloa na aafia, lea na ia aveina ai loa nisi o oloa sa gaoia mai i lenei osofaiga.
E 15 tausaga na manatu le faamasinoga e faasala ai le ua molia i le toese, peitai ua faamalumalu lona tuliina o lea faasalaga, ae o le a faanofovaavaaia ai o ia mo le umi lea i lalo o poloaiga a le faamasinoga.
O nisi o poloaiga e aofia ai lona tuliina o tausaga e 5 i le toese, faasa ona ia toe tagofia le ava malosi poo ni fualaau faasaina, faasa foi ona ia toe soliina se isi tulafono a le malo.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
FALEPUIPUI LE ULUGALI’I NA TU’UAIA FAIGA FA’ATALITANE
APIA, SAMOA - E ta’i 6 masina ua faasala ai i le toese i Tafaigata le ulualii lea na ta’usala e le faamasinoga maualuga a Samoa, i lo la faaaogaina lea o tupe sa maua mai i faiga faatalitane e ola ai, i le maea ai lea ona iloilo e le faamasinoga o mau a le malo sa tuuina atu i le taimi o le la faamasinoga.
O le tina ia Metala James ma lona toalua o Sanele Sanele, na poloaina e le faamasinoga la te totogiina ni salatupe i le aso Lua na te’a nei, a’o le’i taina le itula e 4:00 i le afiafi, ae afai e le mafai, o le a taofia i laua i le toese mo le tai 6 masina.
I se faamatalaga na tuuina mai i se molimau sa faamaonia ai, ua le mafai e le ulugalii ona totogi le la salatupe, ma ua faafalepuipuiina nei i laua mo le tai 6 masina.
E tai $800 le salatupe na faatonu e le faamasinoga Metala ma Sanele la te totogiina, ina ua faamaonia le moliaga o le ola lea i tupe na maua mai i faiga faatalitane sa tuuaia uma ai i laua, faatasi ai ma le isi salatupe e $500 mo Metala, ina ua faamaonia e le faamasinoga le moliaga sa tuuaia ai na o ia, o lona faamalosia lea o tamaitai na aafia e o i tamaloloa ina ia maua mai ai tupe mo ia.
O tuuaiga faasaga i lenei ulugalii na aliae mai i le masina o Mati ma Iulai 2011, ina ua faailoa e ni tamaitai se toalua sa aafia i nei faiga lenei mataupu i leoleo.
O moliaga ua ta’usalaina ai lenei ulugalii, e mafai ona faasalaina ai i laua i le toese mo le umi e le silia i le tolu tausaga, peitai o nisi o itu lelei na mafai ona iloiloina e le faamasinoga mo i laua, na mafua ai loa ona faamama le faasalaga faasaga ia te i laua.
O nisi o itu lelei e aofia ai le tulaga lea, o le taimi muamua lenei faatoa solitulafono ai laua, aemaise ai foi, o tamaitai na aafia sa nonofo lava ia te i laua ma la tausia faalelei, ui o lea, na saunoa le tamaitai faamasino ia Mata Tuatagaloa, e fai lava si matuia o le gaioiga sa faia e lenei ulualii.
Ina ua faafofoga le faamasinoga i molimau a le malo na taua ai, e toalima tamaitai na aafia i faiga faasolitulafono a le ulugalii ua faasalaina nei e le faamasinoga, ma o i latou nei e faamalosia ina ia momoe ma tamaloloa e le o ni o latou taitoalua, ina ia maua mai ai tupe, peitai o nei tupe e faaaoga uma e Metala ma Sanele, e pei ona faailoa e tamaitai na aafia i luma o le faamasinoga.
O nisi o po pe afai e faatino e tamaitai na aafia faiga faafeusiaiga ma tamaloloa sa latou momoe, e totogi atu ai e tamaloloa nei tupe ia Metala ma Sanele, amata atu i le tai $20 e oo atu i le tai $50.
O loo tumau pea le poloaiga a le faamasinoga e taofia ai le faalauiloaina lea o suafa o tamaitai na aafia i nei faiga faalealofa.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
-
Mataupu 1
Ua tusi Moronae mo le manuia o sa Lamanā—O sa Nifaē o e sa le faafitia Keriso ua fasiotia. E tusa o le 401–421 T.A.
-
Mataupu 2
Sa tuu mai e Iesu i soo sa Nifaē e toasefululua le mana e tuu atu ai le meaalofa o le Agaga Paia. E tusa o le 401–421 T.A.
-
Mataupu 3
E faauu e toeaina faitaulaga ma aoao i le faaee atu o lima. E tusa o le 401–421 T.A.
-
Mataupu 4
Ua faamalamalama mai le ala e faamanuia ai e toeaina ma faitaulaga le areto o le faamanatuga. E tusa o le 401–421 T.A.
-
Mataupu 5
Ua faamalamalama mai le ala e faamanuia ai le uaina o le faamanatuga. E tusa o le 401–421 T.A.
-
Mataupu 6
O tagata e salamo ia papatiso ma faaaumeaina—O tagata o le Ekalesia o e e salamo e faamagaloina—Ia taitaia sauniga i le mana o le Agaga Paia. E tusa o le 401–421 T.A.
-
Mataupu 7
Ua tuuina mai se valaauga ia ulu atu i le malologa o le Alii—Tatalo atu ma le loto faamaoni i ai—O le Agaga o Keriso e mafai ai e tagata ona iloa le lelei mai le leaga—E tauanau e Satani tagata ia latou teena Keriso ma fai mea leaga—Ua faaali mai e perofeta le afio mai o Keriso—O le faatuatua e faia ai vavega ma auauna mai ai agelu—E tatau i tagata ona faamoemoe mo le ola faavavau ma pipii i le alofa mama. E tusa o le 401–421 T.A.
-
Mataupu 8
O le papatisoina o tamaiti o se mea leaga inosia—Ua ola tamaiti laiti ia Keriso ona o le Togiola—O le faatuatua, salamo, agamalu ma le maualalo o le loto, mauaina o le Agaga Paia, ma le tumau e oo i le iuga, e tau i le olataga. E tusa o le 401–421 T.A.
-
O le tusi lona lua a Mamona i lona atalii o Moronae.
-
Mataupu 9
Ua leaga ma tutu maualalalo sa Nifaē ma sa Lamanā—Ua latou faasaua ma fasioti le tasi—Ua tatalo Mamona ia oo mai le alofa tunoa ma le agalelei i luga o Moronae e faavavau. E tusa o le 401–421 T.A.
-
Mataupu 10
-
E maua se molimau o le Tusi a Mamona e ala i le mana o le Agaga Paia—O meaalofa a le Agaga e tuuina mai i e ua faamaoni—O meaalofa faaleagaga e soa faatasi ma le faatuatua i taimi uma—Ua tautala mai le efuefu upu a Moronae—O mai ia Keriso, ia faaatoatoaina ia te ia, ma faapaia o outou agaga. E tusa o le 421 T.A.


text:
Ua le o toe i ai lava se isi mea o totoe i tapenaga a le Kalapu a le Malisi Sagato Iosefo faapea ai ma le Iuni Lakapi a Amerika Samoa, mo le amatalia o le taamilosaga taitoa 7 o le sisigafu’a i le faaiuga o le vaiaso nei, sei vagana ai le ili o le faili a le laufali.
O le Aso Faraile ma le Aso Toonai o le vaiaso nei ua faamoemoe e faatauaia ai le taamilosaga taitoa 7 faavaomalo, e sailia ai se siamupini o le sisigafu’a i lenei tausaga, i lalo o le faatautaiga a le Malisi fa’atasi ai ma le lagolago malosi a le kamupani a le Tautua Mo Oe.